text:
Dystarfrásøgn: 07 Vestur - B36 4-3
Við nýggjum venjara á síðulinjuni fingu 07 Vestur størsta úrslitið í ár í hús. Tríggjar ferðir javnaðu gestirnir, men eftir fjórða málið lukkaðu vit nótina, og hildu úrslitið heim. Tillukku øll somul!
Eftir tapið móti EB/Streymi mikudagin gjørdi nevndin bart og samstarvið við høvuðsvenjaran til tá, Trygva Mortensen, bleiv sagt upp. At taka yvir hevði nevndin valt hjálparvenjaran, Sigtór A. Petersen, sum er væl kendur í felagnum, sum leikari í fleiri ár. At hetta skuldi gerðast heppið val, kunnu vit nú øll verða samd um.
07 Vestur høvdu valt eina einfalda tilgongd til dystin. Vit lógu aftarliga og lótu FM-kandidatarnar hava bóltin, og so var satsa uppá skjót mótálop, serliga við ferðini hjá Søren sum amboði.
Tá stórt korter var spælt, fingu vit fyrsta málið, og tað skuldi eisini verða fyrsta stykkið í øðrum hattrikkið hansara síðan hann kom at spæla fyri okkum summar. Vit vunnu fríspark langt uppi í vinstru. Eftir nakað av smáspæli verður bólturin spældur niðan ímillum til Søren, sum leggur av til John. Skotið er ikki hart, men snýtir málverjan. 1-0.
Miðskeiðis í fyrra hálvleiki var ein hending, sum veruliga fekk kenslurnar hjá leikarum og áskoðarum á kók. Okkara leikarar kempaðu fyri at halda bóltinum úti, og tað endaði við, at Martin klareraði á strikuni. Í tí at hann hevði sparkað, kom ein B36-ari stórleypandi og stemplaði niður á skinnabeini. Tað kundi verið beinbrot, men dómari segði at bóltur var ímillum, hóast bólturin var einar 20 metrar uppi í luftini tá.
Tá góðir 5 minuttir eru eftir at spæla, javna gestirnir fyrstu ferð. Oddmar Færø, sum spældi frammarliga á vøllinum í dag, fekk trekt innyvir í okkara høgru. Hann skjeyt hart og beint á Ivan, sum ikki kláraði at halda. Benjamin Heinesen var fyrstur á bóltinum, og so varð 1-1.
Í yvirtíðini komu 3 (!) mál afturat. Fyrst løgdu vit okkum á odda, eftir eitt frálíkt álop. Vit kastaðu innkast aftanfyri miðjuna. John tók ímóti og spældi Søren. Søren bíðaði og spældi John aftur, í sera góðari støðu. John setti ferð á aftur móti baklinjuni og serveraði uppá tvørs til Holgar, sum lættliga kundi beina bóltin í málið. 2-1.
Minuttin eftir javnaði gestirnir fyri aðru ferð. Ein long sending fram í okkara vinstru síðu. Fleiri fóru upp at skalla, men ein av teirra fekk longt bóltin til Erlend Magnusson, sum kundi seta ferð úr spískum móti málinum. Hann avsluttaði væl uppá tvørs úti við handaru stong. 2-2.
At vit aftur løgdu okkum á odda, er nærum ótrúligt og vitnar um einastandandi viljastyrkið. Vit klareraðu úr egnari verju niðan mitt eftir. Ein B36-ari hevur mestsum bóltin undir kontroll, men hann undirmetir fjarstøðuna til John, sum rennur hann upp og stjelur bóltin av honum. John trekti so nakrar fáar metrar og, úr einum 25 metrum, høggur hann til, og so er 3-2.
Okkara hildu fast við taktiska leistin í 2. hálvleiki. Vit lógu aftarliga og vardu og lótu hinar hava bóltin. Gestirnir løgdu tó nakað meira fyri og gjørdu aloftast skjótari av. Við Oddmari Færø frammarliga, løgdu teir nógvar bóltar høgt og fleiri ferðir var um at gerast farligt. Martin og Torstein í miðverjuni arbeiddu sera hart og tóku nógv tørn móti sterka landsliðsleikaranum.
Tá spælt var í ein tíma gav áhaldandi trýstið úrslit, tá Meinhard Olsen setti bóltin í netið aftanfyri Ivan, til 3-3.
Fyrstu løtuna eftir útjavnandi málið, javnaði spælið seg eisini eitt sindur. Vit fingu eitt sindur av plássi at spæla, men tað kundi skjótt givið bakslag. Samstundis sum vit bakkaðu eitt sindur aftur, løgdu gestirnir meira og meira fyri.
Teir hvítu fingu eisini nakrar møguleikar, men hvørja ferð vóru okkara í vegin. Allir kempaðu sera hart í verjuni, eisini miðvallararnir Høgni, Pål, Janus og Holgar. Og mongu longu innkastini og hornasparkini endaðu ofta á krúllinum á John, sum var plasseraður væl í brotsteiginum.
John hevði eisini møguleikan at skora hattrick eftir horna, sum fleiri sógu í netinum. Bólturin smeyg sær tó yvir tvørtræði og niður á nettakið.
Vit hildu tatt eftir seinasta útjavnandi málið. Asbjørn avloysti Holgar í høgru síðu, og Dann kom inn fyri Søren, og legði seg sum triðgji maður í miðverjuni.
Tá bert fimm minuttir vóru eftir av dystinum, fingu vit avgerandi málið. Janus trekti uppá tvørs úr høgru. Við góðari avlevering fann hann Tór-Ingar, sum legði innfyri. Bólturin smeyg sær ímilllum vinir og fíggindar, og so stóð John aftur har hann skuldi, og avsluttaði kontrollerað ímillum verjuleikara og málverja til sigursmálið, 4-3.
Tað, ið eftir var, hildu vit bara fast og vardu við øllum vit høvdu lært, og so bríkslaði dómarin endiliga av, tá allir 90 pluss 5 vóru farnir. Fantastiska forloysandi fyri bæði leikarar, venjara og viðhaldsfólk.
Liðið: Ivan Stojkovic; Tór-Ingar Akselsen, Martin Tausen, Torstein Mýlingstind, Petur G. Dalbø; Janus S. Samuelsen, Pål Fjelde, Høgni E. Nielsen, Holgar Durhuus (Asbjørn, 88.); John Frederiksen; Søren B. Nielsen (Dann, 90.).
Eyka: Silas Eyðsteinsson, Niels Mouritsen, Dann Fróðason, Rói Hansen, Asbjørn Heðinsson, Teitur Olsen.


c: text/html

text:
Dystarfrásøgn: B68 Flongdi ÍF
Leygardagin á Bátafestivalinum, hevði B68 vitjan av ÍF, har liðini høvdu býtt um heimavøll, eftir at dysturin upprunaliga átti at verið leiktur í Fuglafirði. Tað var stórur spenningur undan dystinum, tí bæði B68 og ÍF hava ætlanir um at flyta upp í Betrideildina, og lógu liðini nr. 2 og 3, og ávikavist 4 og 5 stig aftanfyri oddaliðið KÍ, sum hevur vunnið á bæði B68 og ÍF.Veðrið var heldur ikki tað frægasta, vindur og regn, men kortini vóru nakað av fólki komið til dystin, har Bjarki Danielsen var dómari.
Bæði liðið stillaðu mest sum við sterkastu uppstilling, har einans Jonleif Højgaard hjá B68 enn ikki eru spæli førur. Ofta hevur ÍF staðið seg væl ímóti B68, men tað gjørdu teir so ikki hesaferð, har B68 vann ein greiðan 6-1 sigur, sum uttan iva kundi verið uppaftur størri. Kortini leikaði javnt á at byrja við, har bæði liðini leiktu álopsfótbólt, men ikki teir heilt stóru málkjansirnir. ÍF fekk kanska tann allarstørsta, tá fyrrverandi B68 leikarin Dánjal Pauli Højgaard var um at fanga eina afturlegging, men Petur Meinhard Magnussen var vakin, og kom væl út úr málinum, og varð fyrstur á bóltinum.
4 minuttir fyri hálvleik, fekk B68 horna, sum varð sent væl innfyri, og við handaru stong fekk Jóhan Dávur Højgaard stýrt bóltin í málið við lærinum. Bara tveir minuttir seinni var B68 uppá spæl í høgru síðu og enn einaferð var sent væl innfyri, har Esmar Clementsen stútaði bóltin í málið til 2-0, og ein frálíkur endi uppá fyrra hálvleik hjá B68.
Frá byrjan í seinna hálvleiki, setti B68 seg fullkomiliga á dystin, og B68 kom eisini fram til fleiri góðar atsøknir á ÍF málið. Tá 53 minuttir vóru leiktir var Esmar Clementsen aftur uppá spæl, og eftir gott samanspæl við Jann Inga Petersen skoraði Esmar Clementsen til 3-0. Tá eitt korter var leikt av seinna hálvleiki, fekk ÍF horna, og eftir at bólturin hevði ferðast aftur og fram í B68 brotssteiginum, minkaði Hanus Eliasen um munin til 3-1.
B68 var framvegis tað meiri vandamiklari liðið, har B68 eisini kom fram til fleiri góðar málkjansir, og tá 8 minuttir vóru eftir at leika, missa fuglfirðingar bóltin í uppspælinum, har Sveinur Justinussen var sendur avstað, og hann skorðaði trygt til 4-1 til B68, og dysturin var avgjørdur. Men B68 helt á fram við tí góða álopsspælinum og bara tveir minuttir seinni var Jann Ingi Petersen á rætta staðnum og smekkaði bóltin í málið til 5-1 til B68, eftir at Sveinur Justinussen hevði vunnið bóltin av einum heldur passivum ÍF verjuleikara. Í tíðini, sum dómarin hevði lagt afturat, fekk B68 enn eitt mál, og aftur hesaferð var tað Sveinur Justinussen sum var uppá spæl, har hann spældi til ein púra frían Emil Ronaldsson, sum skoraði til endaliga úrslitið 6-1 til B68. Emil var stutt frammanundan skiftur inn.
Uttan iva ein sera góður sigur til B68, sum nú liggur væl fyri í oddinum í 1. Deild, nú ein triðingur er leiktur av kappingini. B68 hevur framvegis 4 stig upp til KÍ, men hevur samstundis lagt ÍF 4 stig afturum seg. B68 skal aftur í eldin um eina viku, tá Víkingur vitjar á Svangaskarði.
Hagtøl frá dystinum kunnu síggjast við at klikka á linkið niðanfyri.
http://www.faroesoccer.com/match.php?matchID=18416&pid=
Koyr á B68

robotstxt: allowed

filter: keep


text:
Thursday, March 22, 2012
Vatnlitavár í Steinprenti
Bárður Jákupsson
Leygardagin 24.mars býðst høvið hjá øllum áhugaðum at uppliva eina ljósa og várliga framsýning í Steinprenti við spildurnýggjum vatnlitamyndum hjá Bárði Jákupsson. Ferniseringin klokkan seks um kvøldið er samskipað við framførsluna hjá Aldubáruni, sum byrjar seinni, klokkan 19.30 við síðuna av í nýumbygdu, stásiligu hølunum hjá Østrøm. Seinastu árini hevur Bárður Jákupsson havt fleiri stórar og fagnaðar framsýningar bæði innan- og uttanlands, ið allar hava verið merktar av einum øgiligum yvirskoti og skapanarmegi, og vit tora alt fyri eitt at lova, at henda skapanarmegin er púra óviknað.
Bárður Jákupsson er royndur listamaður. Hansara stílur er eyðkendur við dekorativum, ekspressivt abstraktum náttúrulýsingum við pensilsstrokum, ið ganga fýrisliga á skák niður eftir myndaflatanum, sum var listamaðurin ein náttúrunnar hjartamátari. Tær nýggju vatnlitamyndirnar bera boð um ein listamann, sum kennir akvareltøknið innanífrá, men sum framhaldandi roynir nýggjar leiðir í síni rannsakan av hesum tøkni. Í fleiri av hansara myndum síggjast flótandi, frí vatnlitastrok saman við neyvari blýants- og tusjstrikum og fleiri staðni eksperimenterar listamaðurin við at spræna vatnlitirnar á pappírið í fleiri løgum og í ymsum strukturum. Á henda hátt sýnist dýpdin í myndunum meira samansett og samanumtikið tykjast myndirnar rættiliga fjølbroyttar.
Litavalið í vatnlitamyndunum breiðir seg frá teimum hóligu jarðlitunum til bjartlitt reytt, gult og blátt. Í barnagarðinum hava børn í einum ávísum aldri eina rættiliga greiða, og heldur avmarkaða fatan av hvat gentu- og dreingjalitir er fyri nakað. Tá verður ljósareytt í serligan mun mettur sum gentulitur, meðan blátt hoyrir dreingjunum til. Nú ætla vit okkum á ongan hátt undir eina kynsspesifikka greining av litavalinum hjá Bárði Jákupsson, men gleðiligt er allíkavæl at kunna staðfesta, at hansara nýggju myndir ýa í gentulitum. Yvirhøvur eru hesar myndirnar tysjandi fullar av lívi og rørslu á ein hátt, sum hóskar lívsjáttandi árstíðini til.
Posted by Listin at 7:46 AM
Labels: Myndlist, Tíðindaskriv


text:
Heðin Mortensen borgmeistari í Havn setur Mentanarnáttina fríggjakvøldið 6. juni 2008 klokkan 18:00.
Nógv spennandi tiltøk eru á mentanarnáttini í Havn hetta fríggjakvøldið. Sum vant letur Norðurlandahúsið upp ein summarframsýning við nútíðarlist, sum hesuferð hevur fingið beinrakna heitið Kanska.
Ein sjáldsama snøggur bóklingur er givin út í hesum sambandi, har Dagmar Warming skrivar tekstin. Á heimasíðuni hjá Norðurlandahúsinum http://www.nlh.fo/ kann lesast nærri um Kanska.
Listafólkini, ið eru við á Kanska eru Bárður Dal-Christiansen, Annika á Lofti, Óluva Johannesen, Beinta av Reyni, Edward Fuglø, Kári Svensson, Philippe Carré, Eyðun av Reyni, Sigrun Gunnarsdóttir, Astri Luihn, Jóna Rasmussen, Amariel Norðoy og Arnold Vegghamar.
Skilligt er, at føroysk myndlist er í eini broytingartíð. Framsýningin á Leopold savninum í Wien, og tað úrval, sum har varð gjørt, hevur undra mangan. Til dømis at Eivindur í Gongini fær pláss við síðuna av Mikinesi, sum er ímyndin av føroyskari hugsan um list. Ein føroyskur grundtóni úr sortanum, sum millum heims og heljar rúmar bæði Kingo og kvæðum. Samanhangurin er natúrligvís grindadráp. Tí eru Eivindur og Mikines natúrligvís í slekt.
Og soleiðis er. Óvæntaðar avgerðir, ið eins og Deus ex Machina bráddliga koma uttanífrá, provokera og elva til hugbursbroytingar, ið aftur skapa nýggjar ringrásir í listarliga umhvørvinum, sum spennandi og livandi dregur á bæði, kanska, kanska ikki. Dunnuhylurin verður aldri hin sami.
Tí er stuttligt at henda framsýning rópast Kanska. Undan henni var jú ein framsýning, ið róptist Natúrligvís.
Á Landsbókasavninum hevur Ole Wich framsýning við tekningum, hann hevur gjørt fyri Dimmalætting síðani 2005. Dimmumyndir er heitið á framsýningini, ið letur upp kl. 20:00. Til dømis sæst tann framúr stuttliga tekningin við húskinum hjá Simpson og teimum í føroyskum búnað í føroyskari stovu.
Kunningarstovan veit nærri at siga um Mentanarnáttina, sum verður fríggjakvøldið í Havn.


text:
§ 52a fyrispurningur til Anniku Olsen, landsstýriskvinnu í almannamálum, um manglandi bústað v.m. til ung á Rásini – einaferð enn!
1. Er tað rætt, at avgerð er tikin um, ikki at taka nýggjar næmingar inn á Rásina komandi ár, tí møguligt er ikki at bjóða verandi næmingum hóskandi bústað v.m.?
2. Hava verandi næmingar á Rásini enn ikki fingið bústað v.m. bjóðaðan eftir, at tíðin á Rásini er liðug nú seinast í juni?
3. Um ikki, hví er hetta ikki komið í rættlag eftir 3 árum?
4. Um ikki, er hetta í samsvari við §6, stk. 4, í lóg um skúlatilboð til ung við breki?
5. Um ikki, er hetta ikki brot á ST-sáttmálan um rættindi teirra brekaðu?
6. Er tað rætt, at ætlanin er, at leingja tíðarskeiðið hjá verandi næmingum á Rásini, eins og gjørt varð fyri 3-4 árum síðan?
7. Hvat ger Almannamálaráðið ítøkiliga fyri at tryggja, at verandi næmingar fáa bústað v.m. í øki eftir egnum vali í summar, og at nýggir næmingar harvið kunnu koma inn á Rásina komandi ár?
8. Nær er varandi bústaðarloysn funnin til øll tey ungu frá Rásini, sum fingu eina fyribils bústaðarloysn fyri 3-4 árum síðan?
9. Heldur landsstýriskvinnan at Almannamálaráðið og Mentamálaráðið hava røkt sína uppgávu í hesum málinum?
Viðmerkingar
7 ung fólk við menningartarni eru liðug við 3-ára útbúgving teirra á Rásini nú seinast í juni. Hóast hetta, so er enn ongin loysn fingin á, hvar tey ungu skulu búgva og virka eftir lokið skúlaskeið.
Tíverri sær tað út til, at søgan er við at endurtaka seg. Tí fyri 3-4 árum síðan var neyðugt at leingja tíðarskeiðið hjá táverandi næmingum við ½ ári, tí ongin bústaður v.m. var klárur til tey, tá tey vóru liðug við skúlan. Eftir ½ árið fingu tey eina fyribils bústaðarloysn.
Tað var tá ein gøla myndugleikarnir ikki høvdu tosað saman og tryggja teimum ungu nøktandi bústaðar- og virksemisloysn eftir lokna skúlagongd. Hetta hóast myndugleikarnir høvdu havt 3 ár at fyrireika hetta. Almannamálaráðið og Mentamálaráðið lovaðu tá, at hetta skuldi ikki endurtaka seg.
Nú eru 3-4 ár aftur farin framvið, og 7 næmingar eru nú aftur til reiðar at flyta í egnan bústað og fara undir vart starv ella annað hóskandi virksemi. Men sum skilst er heldur ikki hesuferð nakað klárt til tey ungu frá Rásini.
Hetta hendir enntá hóast tað í lóg um skúlatilboð til ung við breki í §6, stk. 4 verður ásett: “Ráðgevandi bólkurin skal saman við foreldrum og øðrum myndugleikum fyrireika bústaðar-, frítíðar- og arbeiðstilboð til tey ungu eftir lokið skúlaskeið”. Eisini hava Føroyar samtykt og sett í verk ST-sáttmálan um rættindi teirra brekaðu.
Men einaferð enn standa foreldur, lærarar og tey ungu í eini ótolandi støðu, ið undir ongum umstøðum kann góðtakast. Ein støða sum er óskiljandi, tá myndugleikarnir hava havt meira enn 3 ár at fyrireika eina góða loysn.
Fyri at fáa hesi viðurskifti í rættlag sum skjótast, verður hesin spurningur settur landsstýriskvinnuni á almannamálum.
Á Løgtingi, 10. juni 2015
Kristina Háfoss
Løgtingskvinna fyri Tjóðveldi


text:
Mín góði býur
Eg eiti Rasmus Steintórsson Biskopstø og havi síðani barnaárini havt áhuga fyri politikki og samfelagnum. Av somu orsøk havi eg ognað mær útbúgving í sosialvísind og samfelagsplanlegging á Fróðskaparsetri Føroya. Eisini havi eg nakað av royndum innan námsfrøðilig størv og tænastuvinnuna í Norðoyggjum. Eg eri 24 ára gamal og búgvi í Klaksvík, og elski at búgva og virka í einari fjølbroyttari kommunu, sum ber dám av bjartskygni og framgongd, men eg síggi eisini átrokandi avbjóðingar og trupulleikar, sum eg fegin saman við øðrum góðum fólkum vil hjálpa upp á og loysa.
Eg bjóði meg fram sum býráðsvalevni fyri Tjóðveldi til Klaksvíkar kommunu. Sum býráðsvalevni fari eg at arbeiða fyri at finna góðar umhvørvisvinarligar loysnir og eg trúgvi at eitt blómandi mentanarlív í Norðoyggjum er ein grundleggjandi treyt fyri trivnaði og eina burðardyggari framtíð.


text:
Heimsmethaldarin Roland Schoeman og tveir aðrir av teimum sum vunnu 4×100 frí OL-gull í Athen 2004, fáa ikki fíggjarligan stuðul frá svimjisambandi sínum til at ferðast heim at svimja á suðurafrikansku meistarastevnuni, og verða tí ikki undan-úttiknir til OL í Beijing 2008. Harvið missa teir møguleikan at luttaka við landsliðnum á venjingarlegum og altjóða svimjistevnum, umframt at í øllum førum Schoeman missur tann studning sum hann fær frá svimjisambandinum til at venja í USA. Inntil august næsta ár, tá ið teir aftur fáa kjans at kvalifisera seg.
Talan er sum sagt um Roland Schoeman, umframt Lyndon Ferns og Darian Townsend, umframt nakrar aðrar av teimum bestu suðurafrikansku svimjarunum, sum til dagliga venja í USA (Jean Basson, Troyden Prinsloo, Neil Versfeld). Fjórði OL-gullvinnarin Ryk Neethling fer at luttaka á heimligu meistarastevnuni, so hann hevur ongan trupulleika.
Eg skrivi “í øllum førum Schoeman” omanfyri – viðvíkjandi mista studningin – av tí at søgan einki sigur um hvussu vítt hinir eisini fáa studning. Schoeman fær hvønn mánaða 7.000 suðurafrikanska rand um mánaðin frá Swimming South Africa, umframt 10.000 frá South African Sports Confederation and Olympic Committee, sum tilsamans eru ein mánaðarløn á 13.215 danska krónur.
Yvirhøvur ljóðar hetta sum eitt prinsipp-mál, meira enn ein veruligur fíggjarligur trupulleiki, tí alt annað líka burdi Schoeman havt ríkiligar møguleikar at fingið sponsorpengar at fíggja heimferðina við. Hann er jú heimsmethaldari í 50 og 100 frí á stuttbana, og burdi tí verið ógvuliga áhugaverdur at stuðla til luttøku á World Cup stevnum í vetur, sum eftir øllum at døma eru nakrar av teimum stevnum hann annars ikki kemur við til, um ikki svimjisambandið tekur hann við sum partur av suðurafrikanska landsliðnum.
Tað er heldur ikki óvanligt at svimjisambond ikki stuðla ferðaútreiðslur hjá svimjarum, altso um teir venja í útheiminum og hava brúk fyri at ferðast heim til stevnur ella víðari ferð við landsliðnum. Veit ikki um at føroyska svimjisambandið nakrantíð hevur gjørt tað, og ivist í at danska ger tað heldur. Feløgini stuðla, og sponsorar… men svimjisambandið ?
Men ok ok, søgan er góð tá ið Roland Schoeman noyðist at gjalda 51.000 suðurafrikanskar rand úr egnum lumma til ferðina til HM í Melbourne, meðan svimjisambandið bara betaldi 14.000 (ávíkavist umleið 39.650 og 10.900 danska krónur). Hann vann jú 50 firvald og kom í finaluna í 50 og 100 frí. Og aftanfyri alt pínir tað nokk allar partar, at Schoeman segði nei takk til Qatar, tá ið tað landið bjóðaði honum sikkurt ríkiligt av pengum fyri at skifta til at vera qatari heldur enn fátækur suðurafrikani.
Upprunasøgan er her á swimmingworldmagazine.com. Myndin av Schoeman er funnin her á southafrica.blogspirit.com, og er sambært Google her beinleiðis loyvd at endurnýta og broyta, sjálvt kommersielt. Heimasíðan hjá Schoeman er her, men hann hevur einki skrivað um akkurát hetta málið enn.


text:
Tíðindaskriv
15.05.2017 - 21:10
Mentan > Mentan > Tónleikur
Ársins nýggja navn spælir á Summar Festivalinum í august.
Bólkurin Konni Kass, sum er uppkallaður eftir songkvinnuni, sum er í front í bólkinum, er ein av mest lovandi og spennandi bólkunum á føroyska tónleikapallinum í løtuni.
Konni Kass gav í november fyrstu útgávuna út, og á FMA tiltakinum fyrr í ár varð bólkurin kosin Ársins nýggja navn. Konni Kass hevur eisini spælt á virdum tiltøkum í Týsklandi, Íslandi og Danmark. Í føroyskum útvarpi hava fólk helst hoyrt sangir sum Surrender, Sounds og Time.
Konni Kass, sum syngur og spælir saksofon, hevur skrivað flestu sangirnar, men samstarvið við hinar tríggjar tónleikararnar í bólkinum um tónleikin er tætt. Tað er eisini tí, at tey føra seg fram sum bólkurin Konni Kass.
Umframt Konni Kass eru tónleikararnir í bólkinum Torleik Motensen (bass), Knút Háberg Eysturstein (tangentar) og Per Ingvaldur Højgaard Petersen (trummur).
Summar Festivalurin er sera fegin um at kunna bjóða sínum gestum eina spennandi konsert við Konni Kass.
Á midnátt mikukvøldið hækkar prísurin á vikuskiftispassum til Summar Festivalin.


text:
Fór ein súkklutúr, má altíð kunna meg av nýggjum her niðri. Í morgun fann eg so ein handil. Altíð nakað.
Eri heimagangandi omma, í dag hevði Louis tveir vinir heim við at vísa teimum giraffin, og lata teir smakka turt kjøt og turran fisk og føroyska sjokolátu, sum hann kallar Tom's pålæg.
Tað er stuttligt at síggja tey og lurta eftir teimum. Ommqn hevði roynt at rulla seg út.
Teimum dámdi, søgdu teir, men teir vóru ótrúliga fólkaligirm skal sigast. Louis lærdi teir at sigq mangatakk.
FS hevur ómetaliga kular súkklutaskur.


text:
- Tíðindi, mentan og ítróttur
Vestur um hav (3:3)
Tak niður
Teir tríggir AWI bátarnir eru komnir til Ilulisat. Seinasta strekkið til Umannak og Upernavík er eftir at sigla. Hetta er ein ikki sørt vandafull ferð, tí bátarnir koma í nógvan ís og illveður. Móttøkan í Upernavík, ið er næst norðasta kommuna í Grønlandi, er stórfingin.
Úr Upernavík og suður til Uamannak við grønlendskum útróðrarbáti, er sannur vandi á ferð, tá báturin steðgar upp fyri olju millum nógv stór ísfjøll. Ein minniligur og søguligur túrur er komin at enda. Lagt til rættis: Zacharias Hammer.


text:
Skeið í 2015
Danska NCP-tænastan er staðsett í EuroCenter, sum er eind undir Ministeriet for Forskning, Innovation og Videregående Uddannelser, og skipar javnan fyri skeið um evni innan Horizon 2020.
Undir yvirskriftini ‘Styrk din viden om Horizon 2020’ hevur EuroCenter gjørt skrá fyri skeið í 2015, har t.d. kynstri at skriva umsókn og gera fíggjarætlan eru á breddanum. Luttøka á slíkum skeiði gevur vitan, íblástur og amboð, sum fara at styrkja arbeiði við at skriva umsókn til Horizon 2020.
Skeiðini verða fyriskipaði á enskum og donskum máli.
18. februar er skeið á enskum í Keypmannahavn um, hvussu skrivar man kappingarføra umsókn til Horizon 2020
24. februar er skeið á donskum í Keypmannahavn um fíggjarætlan og roknskap í Horizon 2020
10. mars er skeið á donskum í Aarhus um fíggjarætlan og roknskap í Horizon 2020
9. apríl er skeið á enskum um, hvussu man skrivar væleydnaða umsókn til Individual Fellowship (flytføri) í Marie Sklodowska-Curie Actions
Skeiðsfaldarin er her
Tilmelding fer fram á heimasíðuni hjá EuroCenter


text:
Skráin fyri Vísindavøkuna fríggjadagin 26. september
Árliga Vísindavøkan verður komandi fríggjadag, tann 26. september frá kl. 8 til 22. Tiltakið verður í iNOVA á Hoyvíksvegi 51.
Granskingarráðið skipar fyri Vísindavøkuni í samstarvi Búnaðarstovuna, Deildina fyri Arbeiðs- og Almannaheilsu, Fiskaaling, Fróðskaparsetrið, Havstovuna, Heilsufrøðiligu Starvsstovuna, Jarðfeingi, Landssjúkrahúsið, Søvn Landsins og Umhvørvisstovuna.
Skráin fyri Vísindavøkuna:
8.00-22.00 Vísindavøkan er opin
Allir granskingarstovnarnir hava básar við ymiskum samvirknum tiltøkum og fólki, sum greiða frá teirra virksemi.
Millum annað fer Havstovan at sýna fram ymsar fiskar, Umhvørvisstovan fer at kunna um luftkanningar, Fróðskaparsetrið fer at vísa, hvussu jarðriv henda og Granskingarráðið fer at hava spurnakapping og annað. Tað verður møguleiki at síggja ymiskt forkunnugt undir sjóneyku og at síggja, smakka, lukta og nema við ymiskt úr granskingarverðini.
Alisfrøðilærarar og -næmingar úr Hoydølum gera ymsar royndir saman við gestunum.
Ein krókur verður til børn, har tey kunnu tekna og ymiskt annað
08-15-13.30 Almennar franløgur
15 min. hvør - tilmelding neyðug.
Fyrrapart eru 11 framløgur serliga ætlaðar miðnámsskúlanæmingum:
- Yvirliva vit – tøl og tendensir úr heilsukanningum
- Lundi ella pingvin – málmenning hjá føroyskum børnum
- Rákið á firðunum
- Tú verður, tað sum mamma tín etur – umhvørvisávirkan í móðurlívi
- Tá Gud fær gron – Religiónskritikkur og talufrælsið í ST
- Soppar alneyðugir og fjølbroyttir skrellimenn
- Slóðbrótandi 3D tøkni kann bjarga føroyska minninum
- Immunohistochemistry: The Scientist's paintbrush
- Pløyen og moderniseringin í 19. øld – amtmaður sum kollveltingarmaður
- Várbeiti og veðurlag – Ávirkar veðurlagið vistskipanina á Landgrunninum?
- Reinsifiskar - ein øðrvísi máti at avlúsa laks
Tað er fullteknað til fleiri av hesum framløgum. Yvirlitið við nøvnum og tíðum sæst her
15.00 Vísindavøkan verður sett
Guðrið Andorsdóttir forkvinna i Granskinagrnevndini heldur røðu
Kaffi og kakur verða at fáa
15.30-17.45 Almennar franløgur
15 min. hvør - ikki neyðugt at melda til.
Seinnapartin eru 5 framløgur ætlaðar almenningi:
- Hvussu fái eg gleði av mínum tunglyndi?
- Buldur á Viðareiði og heita keldan í Kollafirði
- Næsta stig á kolvetnisleiðini kann verða ein djúp boring á landi
- Tá Gud fær gron – Religiónskritikkur og talufrælsið í ST
- Turrir brunnar – hvat nú? Oljuleiting í føroyskum øki
Yvirlitið við nøvnum og tíðum sæst her
19.30 Kvøldseta
Vit bjóða ein tíma við nøkrum øðrvísi granskarasøgum og einum stuttum filmi.
Vit bjóða snaks úr purpurhinnu tara við tarasalti og eddikapulvuri og øl og vatn frá Føroya Bjór.
20.30 Ársins heiðursløn fyri bestu almennu miðling av gransking
Dómsnevndin avdúkar, hvør fær ársins heiðursløn og 5000 kr.
Dómsnevndin hevur valt móttakaran millum uppskotini, sum eru send Granskingarráðnum. Í dómsnevndini eru umboð fyri Føroysk Miðlafólk, Fróðskaparsetrið og Granskingarráðið.
22.00 Vísindavøkan endar
Aftaná at miðlaheiðurslønin er handað er høvið at vitja básarnar eina løtu afturat. Teir stovnar, sum hava skipað fyri kappingum, fara at avdúka vinnararnar av kappngunum. Vit væntað at .tiltakið endar umleið kl. 22
Les meira um Vísindavøkuna og tiltøkini í Vísindavøkublaðnum, sum var borið í hvørt hús saman við Sosialinum í farnu viku her


text:
Tá ið handils- og reiðarafyritøkan hjá Jóhan Mortensen á Tvøroyri á aðalfundi í 1889 varð umskipað til partafelag (A/S J. Mortensens Eftf.), varð avgjørt at senda Jógvan og Niels Juel – synir Gamla Mortensen, ið stovnaði fyritøkuna – uttanlands at keypa felagnum hóskiligt guvuskip.
Burtur úr spurdist Føringur, Føroya fyrsta guvuskip. Tað var smíðað í 1884 í Paisley í Skotlandi, var 258 tons brutto og hevði sambært skipaskránni 50 hesta motor. Skipið, ið áður æt Daisy, varð keypt 3. mai 1889 úr Glasgow og kostaði felagnum 80.000 kr.
Føringur kom á Trongisvág 15. mai 1889 og fekk stóra móttøku. Fyrsti túrurin var til Íslands við 90 útróðrarmonnum, sum skuldu til lands – at rógva út. Síðan vóru fleiri tílíkar ferðir gjørdar.
Guvuskipið hevði upprunaliga tvær mastrar, men árið eftir, at hann var keyptur, lótu teir hjá Mortensen skipið umbyggja eitt sindur og seta eina mastur í hann afturat.
Sambært skipsdagbókini sigldi Føringur mest í norðurevropiskum farti. Við Føroyum (serliga Tvøroyri) sum miðdepli var vanliga siglt til Íslands, Liverpool, Leith og Troon í Skotlandi og til Keypmannahavnar. Harumframt varð á hvørjum árið farið til Spania við klippfiskafarmi.
Úr dagbókini fæst ymist áhugavert at vita: um farmin teir føra, hvussu siglt verður um hav, og hvussu knattstøðan (positiónin) fæst til vega. ”Med sikker kending af land” verður skrivað, tá ið siglt verður fram við landi, eins og tilskilað verður, tá ið vitar og nes eru tvørs, og kósin verður broytt.
Skipari var Christian Løber. Hann var Mortensens monnum hollur. Longu í 1882 førdi hann skonnart teirra, Norðstjørnuna, til Bilbao í Spania við klippfiskafarmi. Vit nevna, at skonnartin Frederiksvaag hjá Restorff í Havn var fyrsta føroyska skipið, sum hevði klippfisk til Bilbao, tá ið hon í 1878 kom hagar fullfermd við 120 tonsum.
Nýggi føringur
Á vári 1900 seldu Mortensens menn Føring til Skotlands, men keyptu sama heystið aftur skip, sum teir nevndu Føring. Nýggi Føringur, sum hann kallaðist, var smíðaður í 1894 í Helsingør og nevndist tá Omøsund. Hann var 333 tons brutto, hevði 200 hesta guvumotor og kostaði fyritøkuni á Tvøroyri 100.000 kr.
Christian Løber, sum var ættaður úr Danmark, fór av gamla umborð í nýggja Føring, sum hann førdi til 1908, tá ið Jens Mohr í Hoyvík tók við sum skipari. Jens Mohr førdi nýggja Føring til 1913, tá ið farmaskipið varð selt til Archangelsk í Russlandi.
Nýggi Føringur sigldi somu leiðir sum gamli. Eftir at hava skipað farmin upp í Spania, plagdi Jens Mohr, sum skilst, at fara inn í Miðjarðarhavið at ferma Ibiza-salt at hava heim aftur við til Føroya.
Í Føroya siglingarsøgu verður sagt, at tá ið nýggi Føringur um heystið 1908 var á veg til Føroya úr Leith, komu teir á náttartíð fram á eina bark, sum rak fyri vind og vág við ongari manning, ongum ljósi og bert við mesaninum uppi. Undir gaflinum sóu teir eitt hvítt flagg hanga.
Í lýsingini varð farið umborð á barkina, sum æt Normansvik og var úr Frederiksstad. Fólk var einki at síggja, og annar báturin burtur. Sjógvur stóð í lastini, og barlastaða skipið hevði stóra slagsíðu. Hann øtlaði nú vindin, og teir sluppu sær frá barkini aftur.
Mynd: Nýggi Føringur við Mortensens brúgv á Tvøroyri. Hann skipar upp. Kvinnur bera sukurtoppar í land úr forlastini, meðan menn knógva sekkir úr afturlastini (Mynd: Tjóðsavnið)


text:
Í staðanavnasavni mínum havi eg m.a. nærmyndir av (øllum) navngivnum steinum við Gjógv. Nú havi eg samlað hesar myndirnar saman og lagt tær í eina mappu í myndasavininum, ið eg nevni náttúra. (Nærmyndir av keldum, hyljum o.ø. koma eisini undir henda bólkin). Navnið náttúra kennist kanska eitt sindur misvísandi í hesum førinum, men á ferð míni í náttúruni við myndatólinum eri eg so mangan komin fram á ónavngivnar steinar, skortar, kneysar, bringar o.a., ið hava eina so serstaka útsjónd, at hesir eisini eru lagdir út á netið undir heitinum náttúra.
Líka frá oyggjanna morgni hevur náttúran evnað hesar harðvunnu klettar til ymisk listaverk, ið eru eindømi og ikki finnast í nøkrum listasavni, og framsýningin er ókeypis opin dag og nátt. Aðrar "vanligar" náttúrumyndir fara sjálvsagt eisini at fáa pláss í náttúrumappuni.
Síggj myndabólkin við at trýsta her.
Fyrst og fremst er heimasíðan - bygdin.fo - ein skráseting við myndum og frágreiðingum av øllum staðanøvnunum við Gjógv, men tó er innmarkin ikki teldutøk enn. Myndasavnið, ið kann takast sum eitt klípi í varðveitsluni av virksemi og persónum, verður dúgliga vitjað. Tað er stuttligt at merkja. Heilsanir í gestabókini og viðmerkingar til myndirnar fløva.


text:
Heldin nú eisini tøk at brúka hjá vinnuni
Heldin hevur nú verið virkin í meir enn eitt hálvt ár, og hava nú fleiri almennir stovnar knýtt vevtænastur í Heldina. Higartil hava vinnuligar fyritøkur ikki havt møguleika til hetta, men hetta er nú broytt.
Alt samskifti av dátum millum og við almennar skiparnir skal, sambært rundskrivi um Heldina, fara fram um Heldina. Hetta umfatar eisini samskifti av dátum millum vinnufyritøkur og tað almenna. Fyri at økja um gagnnýtsluna av Heldina, fær privata vinnan nú eisini høvi at brúka hesa loysn vinnu-til-vinnu.
Fyri vinnuna eru fleiri fyrimunir at brúka Heldina, m.a. fæst atgongd til ein samskiftis-pall, sum frammanundan er tøkur, og haraftrat er talan um eina loysn við høgari trygd. Fyri at gerast luttakari í Heldini skal umsókn sendast Heldardeplinum, og her fylgja leistinum, sum tit finna á http://www.talgildu.fo/heldin/heldin/.
Áhugaði kunnu venda sær til Lilly Dam Hanssen á lilly@talgildu.fo ella á 284175


text:
Síðstu sesong var Stamford Bridge ein skansi, og Burnley hevði ikki stórar møguleikar á útvølli, men tann tíðin er farin, tóat Burnley var um at sløsa sigurin burtur við tveimum leikarum fleiri enn Chelsea.
Fyrri hálvleikur endaði 3-0 til Burnley, men Chelsea spældi seg spakuliga inn í dystin í seinna hálvleiki og fekk fyrra málið við nýggja áleyparanum Morata. David Luiz bukaði løtu seinni bóltin í netið til 2 - 3, sum gjørdist endaliga úrslitið.
Um tú veitst okkurt, sum VP ikki veit - skriva so til vp@vp.fo


text:
Viðtøkur
Navn og endamál
§ 1
Navn felagsins er Tórshavnar Manskór. Heimstaður felagsins er í Tórshavn.
§ 2
Endamál felagsins er at fremja kórsang í Føroyum, og at virka fyri at fremja vitanina um og áhugan fyri føroyskum manskórsangi uttanlands, herundir serliga í Norðurlondum.
Limaskapur
§ 3
Avgerð um limaskap verður tikin av nevndini. Nevndin kann avgera, at limur skal meldast úr kórinum, um limur ikki heldur viðtøkur ella samtyktir hjá kórinum.
§ 4
Limagjaldið verður ásett av ársaðalfundinum, og verður at gjalda eftir nærri avgerð frá nevndini.
Limur kann til eina og hvørja tíð við fráboðan til nevndina melda seg úr kórinum.
Nevndin
§ 5
Felagið verður stjørnað av eini 3-manna nevnd, sum verður vald fyri 1 ár í senn á ársaðalfundi. Eisini verður valdur 1 tiltakslimur.
Nevndin skipar seg sjálv við formanni, næstformanni og kassameistara.
Formaðurin kallar saman til nevndarfundar, tá hann heldur hetta vera neyðugt, og skal kalla nevndina saman, um 1 nevndarlimur krevur tað.
Felagið verður bundið av undirskrift formansins og einum nevndarlimi.
Roknskapur
§ 6
Roknskapur felagsins er frá 1. august til 31. juli. Roknskapurin verður grannskoðaður av einum grannskoðara, sum verður valdur á ársaðalfundinum.
Aðalfundurin
§ 7
Aðalfundurin er hægsta vald felagsins. ársaðalfundurin verður hildin hvørt ár í september mánað og verður lýstur við minst 1 viku og hægst 3 vikurs varningi við skrivi/telduposti til limirnar.
Avgerðir á aðalfundi verða tiknar við vanligum meiriluta millum teir, ið atkvøtt hava.
Skráin fyri ársaðalfundin er henda:
- Val av fundarstjóra
- Frásøgn frá nevndini fyri farna árið.
- Framløga av grannskoðaðum roknskapi.
- Val av nevndarlimum.
- Val av tiltakslimi.
- Val av vevstjóra.
- Val av 3 veitslunevndarlimum.
- Val av grannskoðara.
- Ásetan av limagjaldi.
- Ymiskt.
Viðtøkubroytingar og avtøka
§ 8
Til broyting av hesum viðtøkum krevst, at minst 2/3 av teimum, sum atkvøtt hava, hava atkvøtt fyri hesum.
§ 9
Felagið kann verða tikið av, um tað á fundarskrá¡nni fyri aðalfundin er lýst, at tílíkt kemur til viðgerðar. Uppskotið er tá bert samtykt, um 2/3 av teimum, sum atkvøtt hava, hava atkvøtt fyri hesum.
Verður felagið tikið av, ger aðalfundurin av við vanligum meiriluta, hvussu vera skal við ognum tess.
Soleiðis samtyktar á ársaðalfundi tann 20. februar 2006.


text:
Kanada
Kanada er heimins næststørsta land og hevur uml. 35 mió. íbúgvar. Høvuðstaðurin kallast Ottawa, og størsti býurin er Toronto. Almennu málini eru tvey í tali, enskt og franskt. Kanada hevur mark við USA og Grønland.
Innihaldsyvirlit
Søga[rætta | rætta wikitekst]
Dick koyrhil poul tú skalt gera pull psFyrstu amerikanararnir komu úr Ásia um Beringssund fyri einum 50 000 árum síðan. Nú á døgum eru teir bara elalítil partur av fólkinum í Kanada. Í 19. øld vórðu mangir indiánar beindir í egin friðingarøki, tá ið niðursetufólkið hevði tikið jørð teirra. Evropearar hava sett seg niður í Kanada síðan í 16. øld, men í 19. øld fóru ógvuliga nógv fólk at flyta hagar. Atvoldirnar vóru mangan hørð kor, politiskt stríð, kúgan og átrúnaðaratsóknir, har tey búðu. Kanada dró fólk at sær, tí at har var ovmikið av bíligari jørð, og fólkinum varð lovað frælsi. Fyrstu niðursetufólkini búsettu seg á eysturstrondini, men fólk fóru vestureftir í 19. øld, so hvørt sum ídnaðurin menti seg.
Litirnir, reytt og hvítt, vóru viðurkendir sum almennir litir í Kanada í 1921. Kanadiar tóku flaggið til sín, sum sítt egna, 15. desember 1964. Almenna flagghátíin er 15. februar. 15. februar 1965 fór flaggið av barkastokki út í allan heim.
Kanada ætlar sær í 2013 at gera krav uppá Norðpólin og tað ríka havið har. Kravið verður sett fram í sambandi við at Kanada fer at søkja ST um munandi størri øki norðanfyri í Arktis. Kravið verður í stríð við bæði Danmark og Russland, sum bæði eisini fara at krevja rættindi til havið um Norðurpólin. Tey fara at grunda sítt krav við, at Norðpólurin liggur í teirra kontinentalsokkli [1][2]. Dick be a sonding Penishole
Fólkið[rætta | rætta wikitekst]
Til um 1600 búðu bara indiánar og inuittar í Kanada. Fraklendingar vórðu fyrstu evropearar, sum settu seg niður í Kanada, men eftir drúgt stríð tóku bretar valdið í 1763. Sum tíðin leið, løgdu teir tað, ið eftir var av landinum, undir seg, so hvørt sum bretsk niðursetufólk fóru vestureftir og norðureftir.
Tilflytarar eru komnir í stórum tali til Kanada, helst úr Evropa, Ásia og Suðuramerika. Øll fóru ikki, tí at tey ætlaðu tað. Svarta fólkið í Kanada er ættað frá afrikonsku trælunum, sum við valdi vórðu fluttir til Norðuramerika frá 1619 til 1808 at arbeiða í lundunum. Trælahaldið varð ikki avtikið fyrr enn í 1865. Fyri ikki so langari tíð síðan vóru flestu fólk í Kanada ættað frá bretskum og fronskum niðursetufólki.
Flestu fólk av franskari rót, búgva í landslutinum Quebec. Næstafjølmentasta fólkaslagið er italiafólk – Toronto er fimtstørsti italski býur í heiminum. Seinastu tíðina eru mangir tilflytarar komnir úr Eysturevropa, Landsynningsásia og Suðuramerika.
Síðan 1970 hava myndugleikarnir roynt at fingið upprunafólkið upp í aftur kanadiska samfelagið, men mong teirra hava heldur viljað hildið fast við sína egnu mentan og siðvenju. Nýliga hava indiánar og inuittar ymsastaðni í Kanada vunnið mist rættindi aftur og hava fingið rætt til lendið hjá forfedrum sínum - Í 1999 fekk Nunavutlandið heimastýri.
Búskapur[rætta | rætta wikitekst]
Nú á døgum er Kanada framkomið ídnaðarland og eitt av ríkastu londum í heiminum. Viður, málmur og olja eru høvuðsstuðlarnir undir ídnaðinum. Kanada er ein av heimsins størstu búskapum og er limur í G7, sum er; sjey teir størstu búskapirnir í heiminum. Kríggj hevur ikki verið ímillum londini í Norðuramerika í yvir 150 ár. Stutt síðan samdust Kanada við USA og Meksiko um at taka av allar handilsforðingar og lata marknaðin upp fyri útflutningi hvør frá øðrum. Enn er tíðliga at siga, hvørja ávirkan NAFTA-avtalan hevur havt á búskapin í londunum.
Nakrir av teimum ríkastu og fátækastu landslutunum í Kanada eru í eystara parti í landinum. Landslutirnir Ontario og Quebec, sum eru við Stóruvøtn og St. Lawrenceflógva, eru ídnaðarmiðdeplarnir í Kanada og ógvuliga ríkir. Har býr eisini mesta fólkið í landinum. Landslutirnir á veðurringu og ómildu eysturstrondini eiga næstan eingi ráevni í jørðini, og seinastu árini hevur fiskiskapurin verið ógvuliga vánaligur á hesum leiðum. Av tí at veðurlagið er so harðført og jørðin kørg, gevur landbúnaðurin lítið av sær, tó er øðrvísi og mildari veðurlag við strendurnar longri suðuri og sunnarlaga í Ontario. Í landnyrðingsendanum á Erievatni, á markinum ímóti USA, er Niagarafossur; nógv ferðafólk koma at hyggja at stórbæra fossinum.
Grasfløturnar eru týdningarmesta landbúnaðarlendið í Kanada, mest verður velt av hveiti, og har er nógv neytahald. Aðrastaðni verður nógv frukt og grønmeti dyrkað. Súrepli eru týdningarmesta frukt í landinum. Ímillum Ontariovatn og Erievatn er fruktagóða lendið Niagara. Vøtnini verja lendið fyri kalda veðurlagnum norðaneftir, og tað hevur við sær, at til dømis perur, blommur, ferskur og kirsiber vaksa væl har á leiðini.
Mentan[rætta | rætta wikitekst]
Fyri einum 25 árum siðan peiggjaðu stórir sjónvarpskampar høgt upp um mangar húsatekjur í Kanada, teir skuldu taka ímóti sendingum úr USA. Kaðalsjónvarpi fyri at takka eru grefligu kamparnir tiknir niður; men mentanin úr USA hevur enn stóra ávirkan. Sjónvarps- og útvarpssendingar, tónleikur og bøkur haðan floyma inn í Kanada. Til tess at eggja fólki at verja egna mentan og kanadiska samleika sín hava myndugleikarnir játtað listafólkunum, útvarps- og sjónvarpsfeløgum, forløgum og filmslistafólkum nógvan pening.
Best dámdu ítróttir í Kanada eru íshockey og lacrosse.
Landafrøði[rætta | rætta wikitekst]
Kanada er næstastørsta land í heiminum. Tað er tveir fimtingur av norðuramerikanska meginlandinum, fimm tíðarsonur eru, og landið er skift sundur í tríggju landslutir og tvey meginøki. Tríðingurin av Kanada er norðan fyri Norðurpólkring, og har er javnan frost í jørðini níggju mánaðir um árið. Í hesum kalda og harðbalna landslagið, sum verður kallað frostmýrar, veksur bara mosi, gras og lágir runnar og smá trø. Syðri er stóri nálaskógurin. Tætt við markið í USA er tempraður leyvskógur, nálaskógur og víðar grasfløtur.
Miðskeiðis í Kanada og USA eru Stóru Grasfløturnar ella prerian, sum lendið eisini verður kallað (Stóru Grasfløturnar, ella á enskum Great Plains). Á hesum óføra víða lendið er heitt og turt um summarið og kuldi og kavi um veturin. Trø vaksa bara við áir og vøtn. Fyrr, tá ið fløturnar vóru albeittar við síðum grasi, gingu fleiri milliónir visundar har. Nú eru fløturnar veltar. Mesta grøðin er hveiti og mais.
Á markinum ímillum Kanada og USA eru eisini Stóruvøtn (ella á enskum Great Lakes). Hesi vøtn rúma um fimtingin av øllum vatni í heiminum. Bara Michiganvatn, vinstrumegin, er sunnan fyri markið. Ímillum vøtnini eru grivnar siglingarveitir, og samband er við St. Lawrenceá, sum rennur út í Atlantshav. Í Niagaraá, sum rennur úr Erievatni í Ontariovatn, eru hinir viðgitnu Niagarafossar (á enskum Niagara Falls).
Hóast Kanada er ovurstórt land, er tað eitt av teimum mest oydnu, tí at í stórum pørtum í landinum ber ikki til at búgva, og í miðal búgva bara 3 fólk á hvørjum km2. Næstan 75 % av fólkinum búgva tætt við markið ímillum Kanada og USA – I býum við Stóruvøtn og fram við St. Lawrenceflógva. Markið ímillum USA og Kanada er heimins longsta óvarda landamark. Fólkið, ið eftir er, býr í útróðrarbygdum við strondina, á gørðum og í smábýum inni í landinum. Í stórum pørtum í Kanada (helst í Útnyrðingspartinum og Yukon) liva fleiri dýr enn menniskju.
Landslutir í Kanada[rætta | rætta wikitekst]
Myndir[rætta | rætta wikitekst]
Sí eisini[rætta | rætta wikitekst]


text:
Sjúkrahúsið søkir eftir frítíðaravloysarum fyri:
– sjúkrarøktarfrøðingar á seingjadeildini frá 1. mai til 30. septembur.
– sjúkrarøktarfrøðingar á skurð/røntgendeildini frá 1. mai til 31. august.
– anæstesisjúkrarøktarfrøðingar frá 1. juli til 31. august.
– portørar frá 1. juni til 31. august.
– læknaskrivarar frá 1. juli til 15. septembur.
– starvsfólk á vaskarínum, summarið 2018.
– reingerðingsfólk á ymsu deildunum, summarið 2018.
– køkshjálpir, summarið 2018.
Løn og setanartreytir sambært avvarðandi yrkisfelag og Fíggjarmálaráðið.
Nærri upplýsingar viðvíkjandi størvunum fáast við at venda sær til:
Gunnbjørg Guttesen, varastjóra lokal 3215.
Sonny Ellendersen, deildarleiðara lokal 3216.
Agnete Vestergaard, deildarleiðara á skurð- & røntgendeildini lokal 3241.
Hjalgrím Andreasen leiðandi portør lokal 3230.
Herfríð Petersen, læknaskrivara lokal 3226.
Tinu Midjord, køksleiðara lokal 3255.
Skrivlig umsókn við CV, avriti av prógvum og øðrum viðkomandi skjølum skal sendast til:
Suðuroyar Sjúkrahús
att. sjúkrahússtjórin
Postboks 51
Sjúkrahúsbrekkan 19
810 Tvøroyri
ella
ssh@ssh.fo
Umsóknarfreist: 25. januar 2018.


text:
Tíðindi
25. januar 2018
Almenna rásin er 8. og 9. flokkur, sum vit vanliga kenna teir, tó verða næmingarnir førleikabýttir í
føroyskum, støddfrøði og enskum. Umframt kravdu lærugreinarnar fara næmingarnir eisini at
kunna velja týskt, alis/evnafrøði, smíð, køk, hondarbeiði, myndlist, tónleik, íverksetan og
skrivigleði. Skúlin hevur ikki umstøður fyri at bjóða motorlæru og jarnsmíð út enn, men tá nýggi
skúlin stendur liðugur í 2020 verða hesar lærugreinar eisini bodnar út.
Ítróttarrásin verður í tveimum. Onnur rásin er fótbóltur, ið hevur verið fastur partur av tilboðnum í
skúlanum í nøkur ár. Hin rásin, ið er nýggj, er ein hondbóltsrás.
-Vit eru ómetaliga spent upp á hetta nýggja tilboðið. Tí vit síggja jaligu árinini, ið fótbólturin hevur
havt á fleiri av okkara næmingum, sigur Regin Marnersson, skúlastjóri á skúlanum á Fløtum.
- Við at víðka um ítróttarrásina við enn eini stórari ítróttargrein, kunnu vit breiðka skarðan av
næmingum, ið kunnu njóta gott av einum tilboði har skúli og ítróttur ganga hond í hond.
Almenna rásin er 8. og 9. flokkur, sum vit vanliga kenna teir, tó verða næmingarnir førleikabýttir í
føroyskum, støddfrøði og enskum. Umframt kravdu lærugreinarnar fara næmingarnir eisini at
kunna velja týskt, alis/evnafrøði, smíð, køk, hondarbeiði, myndlist, tónleik, íverksetan og
skrivigleði. Skúlin hevur ikki umstøður fyri at bjóða motorlæru og jarnsmíð út enn, men tá nýggi
skúlin stendur liðugur í 2020 verða hesar lærugreinar eisini bodnar út.
Ítróttarrásin verður í tveimum. Onnur rásin er fótbóltur, ið hevur verið fastur partur av tilboðnum í
skúlanum í nøkur ár. Hin rásin, ið er nýggj, er ein hondbóltsrás.
-Vit eru ómetaliga spent upp á hetta nýggja tilboðið. Tí vit síggja jaligu árinini, ið fótbólturin hevur
havt á fleiri av okkara næmingum, sigur Regin Marnersson, skúlastjóri á skúlanum á Fløtum.
- Við at víðka um ítróttarrásina við enn eini stórari ítróttargrein, kunnu vit breiðka skarðan av
næmingum, ið kunnu njóta gott av einum tilboði har skúli og ítróttur ganga hond í hond.
Nýggja hondbóltsrásin er eitt samstarv millum Skúlan á Fløtum, Neistan og Kyndil. Umframt Eddie
Joensen, sum í fleiri umførum hevur verið venjari í bestu mansdeildini í hondbólt verða venjarar úr
Neistanum og Kyndli partar av venjaratoyminum á hondbóltsrásini. Hetta er sami leistur sum
skúlin nýtir á fótbóltsrásini, har útbúnir venjarar við tilknýti í feløgunum hava staðið á odda.
Venjaratoymið ið ár hevur verið Jan Dam, Sigfríður Clementsen og Lukasz Cieslewicz
Næmingar, ið ynskja at gerast partur av hondbólts- ella fótbóltsrásini í Skúlanum á Fløtum
komandi skúlaár kunnu søkja um upptøku á heimasíðuni hjá skúlanum saf.fo.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Nú byrjar Klipp - Filmsfelag Norðurlandahúsins aftur. Triðja hvønn mikudag klokkan 19:30 verða sýningar í Havnar Bio. Fyrsta várskeiðið er skráin henda:
23/2 Submarino (Danmark 2010), sterkur og viðkomandi filmur um at vaksa upp í einum heimi, har rúsdrekka setur dagsordanin, og einki annað. Tveir brøður, og minnið um ein triðja, royna at bróta sosiala arvin. Hetta er besti norðurlendski filmur beint nú.
16/3 Engelen (Noreg 2009) Margretha Olin leikstjórnar og Marie Bonnevie hevur leiklutin sum kvinnuligi heroinmisnýtarin. Oscartilnevndur filmur, umboðandi Noreg og hevur fingið áskoðaravirðislønir m.a. í Haugesund.
06/4 Snabba Cash (Svøríki 2010) mafia á heimavølli, sum selur heroin til betra slagið. So væl umtóktur, at tveir sequels longu er avtalaðir at gera í ár. Metsølufilmur.
27/4 Hævnen (Danmark 2010) Civilization, ella In a better world á enskum, og við í endaligu Oscarkappingini í ár. Filmur um happing, óndskap og kríggj. Metsølufilmur.
18/5 Brim (enskur undirtekstur) (Ísland 2010/2011) á plakatini stendur: Havið gav, havið tók. Tikin umborð á línubátinum Jón á Hofi, upprunaliga virðisløntur sjónleikur frá 2004. Um unga kvinnu, sum mynstrar umborð og arbeiðir saman við monnum. Men hvønn er tað hon loysir av? Vælumtóktur í Íslandi og ein viðkomandi pallur hjá okkum at síggja.
Norðurlandahúsið upplýsir um filmar og bilettsølu á heimasíðuni http://www.nlh.fo/. Eisini er egin profilur á Facebook við navninum KLIPP Filmsfelag Norðurlandahúsins.


text:
Eitt samdøgur eftir at eldur kom í Athenu, sum lá við bryggju í Runavík, rýkur enn úr skipinum. Eldur sæst á hekkuni og í rivum á dekkinum. Eftir at eldurin hevur herjað skipið í eitt samdøgur er brúgvin hokna og masturin á brúnni dottin niður
Tað var stutt eftir midnátt at privatfólk á Facebook boðaðu frá um eld umborð á Athenu. Umframt myndir varð boðað frá um spreingingar og ógvusligan eld, fleiri metrar upp í loft. Seinni komu Vágaportalurin, Dimma og Portalurin við tíðindunum, meir og minni dagførd.
Tá morgunsendingin hjá Kringvarpinum byrjaði frættu vit eisini tann vegin um álvarsligu hendingina, sum lættliga kundi skapt undantaksstøðu mitt í Føroyum. Helst er hetta fyrsta álvarsliga støðan síðani flogvanlukkuna í Mykinesi, at Kringvarpið kundi spent seg upp til orðingina í nýggju public service avtaluni um fráboðan til almenningin.
Í grein 9 í galdandi public service sáttmála stendur: "Sum lýst í kringvarpslógini hevur Kringvarp Føroya skyldu til at taka lut í almennum tilbúgvingarskipanum. Hetta merkir, at Kringvarpið skal varpa boð av týdningi fyri tilbúgvingina til Føroya fólk."
Eftirsum Kringvarpið var hin seinasti av Føroya miðlum at boða frá hesi hending og samstundis er hin einasti, ið fær gjald fyri tænastuna, er miðlastøðan ikki haldbar.
Út á náttina varð havnarøkið í Runavík ruddað, løgregla og brandbilar fóru burturfrá, tí tamarhald fekst ikki á eldinum og fólk vóru biðin um at halda seg burtur. Út á dagin vóru fólk í økjum, har roykurin rakti, flutt burtur til Leguhúsið í Nesvík og bygdahúsið á Strondum.
Reiðaríið Thor í Hósvík hevur verið óheppið. Ikki færri enn fýra ferðir hevur eldur verið í teirra skipum. Fyrst í systirskipinum Hercules, 21. apríl í 2007, tá ellivu mans doyðu. 4. juli sama ár kom eldur í Athenu. 27. oktober í 2010 kom aftur eldur í Athenu, sum á øðrum sinni varð gjørt í stand. Nú kom so triðju ferð eldur í Athenu, sum var undir umvæling í Runavík og júst hevði lýst eftir manning, har ikki færri enn 200 høvdu biðið um tjans.
Hanus, sum var ørindi á Toftum í kvøld, tók myndirnar av Athenu. Hann gav sær eisini stundir at eta ein rullukebab á bryggjuni við brennandi skipinum í baksýni. Ein góður biti við ringum útsýni.


text:
Fríggjadagin lat Listasavn Føroya upp Freestyle Tales, sum er ferðaframsýning við smáum og risastórum vatnlitamyndum á pappíri hjá Michael Kvium (f.1955), sum sjálvur var til staðar. Nils Ohrt lat framsýningina upp við vælvaldum orðum, ein snotulig bók eftir Inge Dybbro varð løgd fram og so var at hyggja runt í hvønn krók.
Umframt avskeplaðar kroppar, naknar og eirgrønar, leggur ein straks til merkis tey leikandi heitini, so sum Wastelanded og Halv død dansker. Stuttligt. Og alla tíðina hugvekjandi, at hesin aktuelli og týðandi listamaður er til staðar, gongur millum okkum, blíður og láturmildur.
Á heimasíðuni sigur Kvium um hesa framsýningina:
"I have done what I could to pass on things as precise and as pure as possible. I have always felt as if I was creating a stage, which can be viewed from all angles. It is up to the artist to create this scene or platform. And the more accurate and concentrated this platform, the more it gives us an extra space for thinking - cleaning up our brain - making us combine our experiences and what we sense in a whole new way - or for once, see it all clearly."
Og so kann eg ikki halda mær at hugsa um, at í heimlandinum hevur hann selt einstøk verk fyri meiri enn eina millión. Hugvekjandi. Hóast eg veit, hann ynskir peningaliga virðið har pipari grør. Tað, at fólk tíma at síggja mínar framsýningar, er einasta virðið, sigur hann.
Í framsýningarkataloginum, sum Listasavn Føroya, Kastrupgaardsamlingen, Horsens Kunstmuseum og Horst-Jansens savnið í Oldenburg geva út, spyr Inge Dybbro, um vit síggja tað, vit halda, ella halda vit tað, vit síggja.
“Ella er talan um nakað heilt triðja? Síggja vit veruliga bara tað, vit ynskja at síggja? Michael Kvium setir okkum menniskju spurningar: hvørji eru vit, hvat eru vit, og hvussu fara vit hvør við øðrum? Ævigar spurningar um tilveru, sum hann setir fram neyvt og greitt. Hann heldur speglinum uppi framman fyri okkum, um okkum dámar tað ella ei. Illa slepst undan myndum Kviums, vanskeplaðar, ljótar, sárbarar og vakrar, sum tær eru og við einum innihaldi, sum snýr seg um forfall, einsemi, óhugna og deyð.”
Í tíðindaskrivi frá Listasavni Føroya verður víst á tað sjáldsama at síggja vatnlitamyndir Kviums, tí vanliga brúkar hann tær bara sum skitsur.
“Men hesuferð eru tað akvarell og gouach myndir, sum sjálvstøðug listaverk við egnum gildi. Á sínum heilt egna og sjálvstøðuga máta geva tey stoffligheit og sartan varkurleika til myndaheim Kviums. Her verður bæði hugsað um smáar og risastórar vatnlitamyndir og um myndir úr gouache og pastelllitum - allar gjørdar til júst hesa framsýning við heitinum Freestyle Tales.”
Framsýningin Freesyle Tales er opin fram til 18. September 2011


text:
Gott hevði verið um brúkarir av heimasíðuni, limir og ikki-limir, kundu givið okkum feedback, bæði um heimasíðuna og um felagið sum heild.
Felagið er sjálvandi avmarkað við tað at alt arbeiði er sjálvboðið og fíggjarliga hava vit tørv á stuðlum o.t.
Tó so, miða vit móti stjørnunum so kanska vit raka trætopparnar
N.B. Fyrispurningar kunnu ikki svarast frá hesi síðuni. Spurningar kunnu sendast á síðuni "spurningar og heilsanir" ella á huffdkk@gmail.com
Tak for din besked - den er nu sendt per e-mail!


text:
15. Mai 2017
Várkonsert við kórinum Glymur Leygardagin, 20. mai hevur kórið Glymur konsertir í Kvívíkar Kirkju og í Læraraskúlahøllini. Skráin er fjølbroytt við føroyskum, svenskum og enskum sangum. Nevnast kunnu løg eftir m.o. Eivør, Simma, Fleetwood Mac, Sting, Coldplay og eisini...
10. Apr 2017
Trygdarskeið til vápnaloyvi:Trygdarskeið, ið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur.Íroknað gjaldið eru leirdúgvur og patrónir....
10. Apr 2017
08. apríl 2017- Vit hoyra ofta um hvussu fólk stuttleika sær á Kvøldskúlanum. Søgufrásagnirnar, har fólk fara í býin við Jørleifi og Mariusi, eru tiltiknar. Men tað er eisini stuttligt at síggja, hvussu væl fólk støðast. Hugsi til dømis um 86 ára gomlu Ragnhild...
05. Apr 2017
Framsýningin í Eysturskúlanum er leygardagin 8. apríl og sunnudagin 9. apríl kl. 14.00 - 19.00. ...
05. Apr 2017
Næmingar, ið sýna fram lutir í Eysturskúlanum, skulu møta fríggjakvøldið 7. apríl kl. 19. Sunnukvøldið kl. 19 skulu lutirnir heintast. Takk fyri í vetur. ...
31. Mar 2017
Framsýning verður í Kollafjarðar skúla sunnudagin 2. apríl kl. 15.00 - 19.00 ...
22. Mar 2017
Trygdarskeið til vápnaloyvi:Trygdarskeið, ið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur.Íroknað gjaldið eru leirdúgvur og patrónir....
01. Feb 2017
Tekna teg til skeiðið, sum byrjar mikudagin 1. februar, har Jørleif Kúrberg og vinfólk fara at siga frá søgum úr gomlu Havnini. Sagt verður frá søgum mikudagarnar 1., 8. og 15. februar 2017 frá kl. 19.00-20.40. Tíð verður eisini til eitt kaffiprát. Tilmelda teg nú...


text:
Orð og lag: Ókendur
Týtt: Kajfinn Hammer
1. Eg ferðist heim til Himmalin
á veg til Guð, mín besta vin,
til Himmaltokið ferðaseðil fekk.
Og blítt eg hoyri Jesus siga:
Kæra barn Mítt, innarliga,
um eitt bil so ert tú frammi – væl tað gekk.
Niðurlag: Ert tú á veg til Himmalin
til Jesus, Frelsaran, tín vin?
– Til Himmalin tær ferðarseðil fá!
2. Tú kanska spyr: Hvat kostar tað?
Jú, lat meg straks tær siga tað:
Við Himmaltokinum tú ferðast frítt!
Billettin kostar ei eitt oyra,
er tað ikki gott at hoyra:
Hon á Golgata varð goldin, barnið Mítt!
3. Ert tú til reiðar nú til ferðar?
Orðið skriftligt garanterar
eina trygga ferð heilt fram til Himmalin.
Til fráferð kallið er at hoyra,
á, kom við, tí skjótt vit koyra,
ei vit steðga til vit náa Himmalin.


text:
Áheitanir og gistingar 2006
375 áheitanir vóru til Kvinnuhúsið í 2006. Orsøkirnar til áheitaninar vóru:
- Sundurlesing /hjúnarskilnaður
- Maður/sambúgvi er misnýtari
- Ótrúskapur
- Búskapur
- Bústaðarviðurskifti
- Foreldramynduleiki
- Samverurættur
- Parsamrøður
- Skifti
- Blóðskemd
- Ymisk mentan
Allar kvinnur fáa vegleiðing ella eitt lurtandi oyra, tá tær venda sær til okkara. Kvinnan verður, um hon hevur tørvin, víst víðari til lækna, løgreglu, almannastovu, Rættarhjálp Føroya, Ríkisumboðið, barnavernd. 41 áheitanir vóru frá monnum. 13 kvinnur og 13 børn gistu á Kreppumiðstøðini.
Ársfrágreiðingin finnst í greinasavninum.


text:
Á hotellum, gistingarhúsum og líknandi bygningum skal í minsta lagi 5. hvørt seingjarpláss við egnum vesi- og baðirúmi vera nýtiligt hjá fólki í koyristóli sbrt. kap. 3.3.2, stk. 1.
Innrætting av vesi- og baðirúmum fyri rørslutarnað er lýst í ”SBi-anvisning 222, Tilgængelige boliger”.
Í bygningum, sbrt. stk. 1, við 10-20 seingjarplássum skulu innrættast í minsta lagi 2 seingjarpláss við egnum vesi- og baðihentleikum, sum eru fult atkomulig hjá fólki í koyristóli.
Við seingjarpláss skilst ein song, sum stendur á gólvinum. Uppreiðingar, sovisofur og koyggjusengur verða ikki roknaðar sum seingjarpláss. Sengur, sum eru 140 cm breiðar, verða roknaðar sum dupultsengur.
Seingjarpláss við egnum vesi- og baðirúmi til rørslutarnað verður lýst í atkomu minnislistanum hjá SBi, ”Tjekliste for sengepladser med egne wc- og badefaciliteter i hoteller m.v”, sum er at finna á www.sbi.dk/tilgaengelighed/tjeklister.
Innrætting av atkomuligum seingjarplássum við egnum vesi- og baðirúmi skal lúka krøvini í kap. 3.4.1, stk. 5, umframt niðanfyri nevndu krøv:
Í bygningum, sbrt. stk. 1, við 21-40 seingjarplássum skulu innrættast í minsta lagi 4 seingjarpláss við egnum vesi- og baðihentleikum, sum eru fult atkomulig hjá fólki í koyristóli.
Víst verður til stk. 2.
Í bygningum, sbrt. stk. 1, við meira enn 40 seingjarplássum skulu fyri hvørji 20 seingjarpláss, sum koma afturat, innrættast í minsta lagi eitt seingjarpláss við egnum vesi- og baðihentleikum, sum er fult atkomuligt hjá fólki í koyristóli.
Bygningar, innrættaðir við í minsta lagi 10 seingjarplássum við egnum vesi- og baðihentleikum, sum eru fult atkomulig fyri fólk í koyristóli, skulu lúka krøvini í stk. 1-3, sama hvat talið av seingjarplássum annars er.
Talið av fult atkomuligum seingjarplássum við egnum vesi- og baðihentleikum verður ásett sbrt. talvuni niðanfyri:
Altanir við atkomu frá rúmum, sum eru nevnd í stk. 1, skulu gerast soleiðis, at fólk í koyristóli kunnu nýta tær.


text:
37 lesandi fingu prógv handað á Vinnuháskúlanum í dag
vinna19-01-2018 - 15:40 - Jóanis Nielsen
Fitt av fólki vóru komin saman, fyri at luttaka í próvhandanini á skúlanum.
Gunnvør Balle, forkvinna í mentanardeild býráðsins, var gestarøðari.
Páll Hansen, formaður fyri Maskinmeistarafelagið, Annfinnur í Garðalíð, formaður í Skipara-og navigatørfelagnum, Ólavur Gunnarsson, frá Smyril-Line, Fritz Grazhorn frá Søfartens Ledere, góvu próvtakarunum nøkur góð orð við á vegnum. Eisini hevði Hilmar Sveinbjørnsson, eina heilsan frá teimum lesandi.
MASKINMEISTARAR:
Virðislønir:
1: Símun Festurstein Andreasen
Grindaknívur, frá SEV
2: Fróði Hammer
Mátitól , frá Maskinmeistarafelagnum
3: Dávur Berg
Kikara, frá Norðoya Sparikassa
Ídnisvirðisløn: Hilmar Sveinbjørnsson
Gullur, frá A.P. Møller
SKIPARAR:
Virðislønir:
1: Ørvur Joensen
Kikari, frá Thor
2: Herálvur T. Thomsen
Klokka og barometur, frá Faroe Ship
3: Eli Johannesen
Klokka og barometur, frá Faroe Agency
Ídnisvirðisløn: René Hammand
Ur, frá Antares
SKIPSFØRARAR:
Virðislønir:
1: Heini Martin Jørðdal Niclasen
Gullur, frá A. P. Møller
2: Torfinn Debes Davidsen
Klokka og barometur, frá BETRI Trygging
2: Emil Nolsøe
Klokka og barometur, frá Vinnuháskúlanum
2: Arnfinn Hansen
gáva, frá Smyril-Line
Ídnisvirðisløn: Heini Martin Jørðdal Niclasen
Ur, frá Søfartens Ledere
Hægsta miðal próvtal skiparar/skipsførarar
Ørvur Joensen, skipari
Sekstantur frá Føroya Skipara- og Navigatørfelagnum.
Vit á skúlanum ynskja tykkum øllum hjartaliga tillukku við próvnum, og blíðan byr.
Sí myndirnar niðanfyri her.


text:
Kristina Bærendsen verður við á Summar Festivalinum í ár, og hon fer at hava konsert leygardagin á ársins festivali.
Kristina Bærendsen er millum landsins bestu songkvinnur, og sum tulkari av country- og gospelsangum er hon framúr. Hon er væl umtókt bæði í Føroyum og í grannalondunum. Fyrr í ár luttók Kristina í íslendska Grand Prixnum við sera vøkrum countrypoppsangi, og fyri kortum framførdi hon í Danmark.
Kristina Bærendsen hevur áður verið á stóra palli á Summar Festivalinum. Hon sang duett við countrylegenduni Bobby Bare, og í fjør gjørdist konsertin við henni minnilig, tí hon mátti steðgast, tá ið tað fór at regna illa inn á pallin og tøknin sveik.
Nú kemur Kristina Bærendsen aftur á Summar Festivalin við fullari manning, og lagt er upp til eina framúr seinnapartskonsert á Vágsbøi við dugnaligu songkvinnuni.


text:
Danny & The Veetos fylgja við
Bólkurin við fólksliga popptónleikinum spælir á Summar Festivalinum.
Popputur fólkatónleikur ella fólksligur popptónleikur. Danny & The Veetos hava síðani 2013 verið eitt frískligt lot í føroyskum tónleiki, og teir hava gjørt og innspælt nakrar frálíkar sangir, sum føroyingar hava tikið til sín.
Seinasta hittið hjá Danny & The Veetos er sangurin ”Sunnukvøld í mai”, og sangurin er í uppskoti til heiðursløn sum ársins sangur á FMA tiltakinum í næstum.
- Hvar enn eg so fari, tú fylgir við, syngja teir í Danny & The Veetos.
Danny & The Veetos hava havt framførslur kring landið og uttanlands. Teir hava millum annað spælt í grønlendska høvuðsstaðnum Nuuk.
Summar Festivalurin er fegin um at kunngera, at Danny & The Veetos spæla á Summar Festivalinum í august.
Leygarkvøldið 12. mars á midnátt hækkar prísurin á vikuskiftispassum.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstaður: Danmark
Lærupláss: Hesi hava læruplássgóðkenning
Ein gólváleggjari arbeiðir við at leggja gólv.
Útbúgvingin gevur tær grundleggjandi vitan um, hvat tilfar skal verða brúkt til ávísar uppgávur. Tú lærir at meta um og grundgeva fyri hvørjar loysnir eru bestar til uppgávuna bæði viðvíkjandi prísi, haldføri og dygd. Tú lærir eisini um trygd og reglugerðir.
Sum gólváleggjari lærir tú at rokna út og gera tilfarslista til ymiskar uppgávur. Ein týdningarmikil partur av arbeiðinum er at ráðgeva kundum.
Tú endar útbúgvingina við sergrein sum timburmaður, gólváleggari ella tekjari.
Sum timburmaður loysir tú arbeiðsuppgávur og bygging eftir egnum plantekningum, og tú lærir at røkja amboð og maskinur. Gólváleggarin roknar og mátar tilfarsnýtsluna til ymisk gólv. Tekjarin lærir um takbygging og tettir tekjur o.a.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur og einari høvuðstilgongd, har tú skiftir millum starvsvenjing og skúla.
Tú kanst velja millum ymsar sergreinar.
Frálæran fevnir m.a. um amboð og maskinur, arbeiðsumhvørvi, tilfarsfatan, tekning og bygningshátt. Eisini fært tú undirvísing í støddfrøði, enskum, fremmandamáli, samfelagsfrøði og at brúka teldu.
Tú endar útbúgvingina við einari sveinaroynd.
Við hesi útbúgving er tað umráðandi, at tú:
● hevur áhuga fyri siðbundnum handverki
● ert kropsliga væl fyri
● ert handaligur og hevur hug at brúka hendurnar
● ert hugaður at brúka KT-amboð
● hevur skil fyri rúmi og skapi
● kanst arbeiða sjálvstøðugt og saman við øðrum, eisini øðrum fakbólkum
● hevur tænastusinni og dugir at tosa við kundar
● kanst arbeiða í skiftandi arbeiðsstøðum
● kennir reglurnar í fakinum og brúkar tær í arbeiðinum
● sum gólváleggjari skal tú kunna arbeiða innandura
● sum timburmaður og gólváleggjari skalt tú kunna arbeiði bæði innan- og uttandura og í hæddum.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða sum góðkendur gólváleggjari. Træsmiðir, gólváleggjarar og tekjarar arbeiða í byggivinnuni. Tey flestu arbeiða í smáum fyritøkum.
Tú kanst eisini gerast sjálvstøðugur vinnurekandi.
Tú hevur atgongd til allar vinnuakademiútbúgvingar innan fakøkini: lívfrøðiliga og starvsstovutøkniliga økið, sniðfakliga økið, einkultfak, búskaparliga-handilsliga økið, KT-fakliga økið, samfelagsfrøðiliga økið, heilsufakliga økið og tøkniliga økið.
Gev gætur, at yrkisútbúgvingin skal vera ásett til at vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávísar lærugreinar og stig, tú skalt hava staðið, alt eftir hvørja vinnuakademiútbúgving tú søkir inn á.
Vinnuakademiútbúgvingar eru framhaldsútbúgvingar, sum vanliga taka 2 ár og eru settar saman við ástøði og praksis, knýttar at ávísari vinnu ella starvsøki. Fleiri yrkisútbúgvingar geva tær eisini atgongd til professiónsbachelor og til bachelorútbúgvingar á universitetum.
Yrkisútbúgvingin til gólváleggara er á 4. stigi í donsku góðskingarkørmunum fyri lívlanga læru. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Yrkisdepilin – www.yrkisdepilin.fo


text:
Nýggj lærubók í føroyskum
Nú er bókin VITI komin út. Hon er framhald av føroysktbókini VÆLKOMIN, sum kom í fjør. Í hesari bók til framhaldsskeið í føroyskum fyri útlendingar eru autentiskir tekstir, bæði gamlir og nútíðarligir. Eisini verða nakrar heimasíður brúktar sum tekstir. Til tekstirnar eru arbeiðsuppgávur gjørdar at hava sum grundarlag undir samrøðu. Aftast eru mállæruvenjingar, sum fevna um teir størstu orðaflokkarnar.
Bókin kostar 195 kr. í bókhandlunum.
- Skrivað hevur | Bergljót av Skarði
- Dagfesting | 20.08.2017
- Bólkur | Tíðindi


text:
Greinarnar í hesi bók eru flestar skrivaðar tey seinastu umleið fimtan árini og sprotnar av undirvísing og gransking míni á Fróðskaparsetrinum. Onkur teirra hevur eldri røtur. Bókin er ætlað næmingum á Fróðskaparsetrinum og aðrastaðni og øðrum, sum hava áhuga fyri bókmentafrøði og bókmentasøgu.
Tær fimtan greinarnar í bókini fevna um tekstir og evni frá 18. - 20. øld. Tríggjar teirra eru ikki prentaðar áður. Hinar hava staðið í bókum og tíðarritunum Frøði, Brá, Varðanum og fýra tær seinastu í Braga. Aftast í bókini eru viðmerkingar og upplýsingar um, hvar greinar hava verið prentaðar áður.
Meirilutin av greinunum er um skaldskap í bundnum máli, nakrar um óbundið mál. Greinarnar viðgera á ymsan hátt føroyskar bókmentir og mentan, m.a. út frá hugtøkum sum barokkur, klassisisma, upplýsing, romantikkur, modernisma og postmodernisma. Týðingar eru ein avgerandi partur av bókmentasøguni. Yrkingatýðingar verða neyvlisnar og víst, hvussu mentanarsøga og -politikkur eru samantvinnað við týðingar- og útgávusøgu; samfelagsfrøðilig og mentanarsøgulig bókmentafrøði er eisini umboðað av marxistiskum hugmyndafrøðikritikki og postkolonialum sjónarhorni. Søgulig men eisini bókmentafrøðilig sjónarmið eru frammi í grein um bókmentasøguliga skriving fram til 1980-árini; í hugleiðingum um trý høvuðstíðarskeið í bókmentasøgu okkara er sjónarhornið tvífalt, øðrumegin støðan hjá bókmentum í samfelagsmenningini, hinumegin innara menning bókmentanna. Eg havi viðgjørt dømi um skrivaðan skaldskap fyri 1876 við træðrum til norðurlendskar bókmentir; ljós er varpað á starvið, sum fór fram í 19. øld til at skapa føroyskt skriftmál - fyritreytina fyri føroyskum bókmentum – umframt tann sýmbolska týdningin, ið er ognaður Hammershaimb. Tann heimkunniga skaldskapin frá síðsta fjórðingi av 19. øld – støðið undir nýføroyskum skaldskapi – tulki eg út frá nýggjum nationalismuástøði og bókmentafrøðiligum háttalag. Aftast í bókini eru viðgerðir av modernistiskum og postmodernistiskum tekstum, kveiktar av rákum í bókmentafrøði í skrivandi løtu.
Greinarnar í hesum savni bera dám av lýsinum í teimum tíðum, tær vóru skrivaðar í, tær elstu í øðrum ljósi enn tí, sum skínur í dag. Tað er mín vón, at tær ymsu greinarnar eisini varpa ljós hvør á aðra og skapa nýggjar sambindingarmøguleikar soleiðis, sum tær standa saman í hesi bók.
Turið Sigurðardóttir,
á Føroyamálsdeildini
summarmáladag 2004


text:
Michel Platini
Michel Platini (føddur 21. juni 1955 í Jœuf) er ein franskur fyrrverandi fótbóltsleikari. Í 1984 vann hann EM við franska landsliðnum. Hann hevur verið forseti í tí Evropeiska fótbóltssambandinum (UEFA) síðani 2007. Hann vitjaði í Føroyum í 2005 og heilsaði millum annað uppá Jóannes Eidesgaard, táverandi løgmann.[1] Í 2010 vitjaði hann aftur í Føroyum, tá sum forseti í UEFA. Hann hitti FSF og føroyskir myndugleikar, og so handaði hann ferðasteypið til Føroyameistararnar 2010.[2]
Platini er einasti fótbóltsleikari í heiminum, ið hevur vunnið Ballon d'Or virðislønina trý ár á rað.
Keldur[rætta | rætta wikitekst]


text:
Mánakvøldið kl. 19.00 eru aftur bíbliutímar. Einar Vang hevur tveir bíbliutímar um Efesusbrævið. Fyrri bíbliutími, ið byrjar kl. 19.00, er um bakgrundina hjá brævinum, rithøvundan og tað verður givið eitt yvirlit yvir brævið. Seinni bíbliutími er um evnini, ið verða viðgjørd í brævinum.
Bíbliutímarnir eru í gallaríinum í Ebenezer (Ovasti salur), og verða tiknir upp til orðið.fo.
Hetta er annar av trimum bíbliutímum um brøv í bíbliuni. Næsta mánakvøld 18. september undirvísir Niels Johannesen um Filippibrævið.


text:
Orð og lag: Evert Taube
Týtt: Oskar Hermansson
1. Í Atlantshavs favni á grasgrønu oyggj,
har havaldan runar við strand,
tað syngur í líggjum, og nýturkað hoyggj
so angandi rýkur um land –
har siti í fjøruni eg við ein stein
og eygleiði fuglanna spæl,
har terna og likka og ritan so rein
hart stoyta og matveiða væl.
2. Eg ørlítlan drekki og njóti mín kjans:
eitt vælblandað hóskiligt slag,
og hoyri úr dansstovu eggjandi dans –
eitt fonlætt harmonikulag –
eg gerist so ungur, tó langabbi er,
ja, miðgerðasektin er kná,
tað versnar sum tíðin so líðandi fer,
við kvinnum at dansa á tá.
3. Ein sildamurt likkan í nevið sær fekk,
men eg fekk um hálsin ein arm,
so æviga ung hon í dans við mær gekk –
mær ørast við blaðungan barm –
her angar, her tónar av landi og sjó,
vit leska í nátt okkum mett,
her danskar Karl á Bakka og slítur sín skó –
í útnyrðing sólin er sett.
4. Nú hvílir mín grasgrøna oyggj við títt fang,
tú blikandi silvitnisvág
og summarløtt skýming sær smýgur um tang,
so mjúklig um heyg og um lág –
mítt álvafljóð dansar so tigandi stilt
og óttast alt mannfólka fals –
hon skelvur, tín hond, sum eg kysti so milt,
í moll vit nú dansa ein vals.
5. Men hey, allir vinir, alt fólkið í oyggj,
eg eri ei skálkur og lók,
við degnum í morgin eg risti út hoyggj,
á kyrrindum fái mær kók!
Eg dømi teg, dimmið og far tína kós,
tí ljós lívgar gróður um hól –
her dansar Karl á Bakka og álvanna drós,
hann dansar til reyð rísur sól!


text:
Temasíðan er um løgtingsval og fólkastýri.
Málbólkurin er lærarar og næmingar í fólkaskúlanum.
Hesar myndir eru tiknar í Havn og í Klaksvík uml. eina viku frammanundan løgtingsvalinum 1. sep. 2015.
Til ber at trýsta á myndirnar, so verða tær størri.
Til vinstru ella høgru? Kannið eftir, hvat meint verður við, tá sagt verður vinstra og høgra í politikki. Finnið teir bókstavir, sum flokkarnir eiga, tá val er. Setið síðan flokkarnar við bókstavi inn í eina krossskipan eftir einari ás, frá vinstru til høgru. Vinstra og høgra er vanligt í politikki í øllum heimsins londum, men í føroyskum politikki er eisini vanligt at tosa um loysing og samband. Kannið eftir, hvat meint verður við, tá sagt verður loysing og samband í føroyskum politikki. Setið flokkarnar við bókstavi inn í somu krossskipan eftir einari ás, frá loysing til samband.
Henda myndin er tikin undir einum reyðum húsaveggi í gongugøtuni í miðbýnum í Havn. Eitt bókauppslag frá 1996 vísir, hvussu sami veggur sá út í 1990’unum, tá løgtingsval var. Hvør er munurin og hvør er orsøkin til sjónligu broytingina á vegginum? Hvør eigur reyðu húsini, og hvat gongur fyri seg har?
Gev eina frágreiðing um, hví so nógvar valplakatir altíð síggjast við hesa rundkoyring uppi á Hálsi í Havn. Hvat er stóra húsið á heygnum aftanfyri? Hvat gongur fyri seg har um dagarnar? Hvat gongur fyri seg har, tá val er? Hvussu gomul eru vit, tá vit hava rætt at velja? Hvussu mong val selppa vit á, tá vit hava valrætt?
Tveir av flokkunum, Javnaðarflokkurin og Framsókn, hava her avmyndað øll valevni, sum stilla upp til løgtingsvalið í 2015. Skiftið orð um, hvussu tit fata myndina. Kundi hetta verið ein filmsplakat ella ein lýsing fyri eini sjónvarpsrøð? Greiðið frá og grundgevið. Takið eisini støðu til, hvønn lit tey brúka á plakatunum, og hvat ymsir litir kunnu umboða. Kann litur og layout skapa eina eind og kenslu av at hoyra til? Kann tað øvugta hugsast, at øll valevni valdu sín egna lit og stíl?
Umframt at flokkar stilla upp til løgtingsvalið, sæst skjótt, at einstaklingar vilja verða valdir. Greið frá hesum myndum. Bara ein persónur er á myndunum. Hvat annað sæst á myndunum? Tosið um myndirnar og tømið tær fyri súmbol. Hvat siga myndirnar? Eru tær góðar valmyndir? Gevið myndunum karakter.
Henda mynd vísir, hvussu almenna rúmið kann verða brúkt á nýggjan hátt. Riggar tað? Hvat meinast við, tá sagt verður ’Ein hurð. Eitt løgting’? Valplakatin er sett á ein hjall. Hugsa um hvussu ein hjallur er bygdur. Kann hjallurin brúkast, nú plakatir eru settar á hann? Gevið myndini karakter og grundgevið fyri støðumetinum.
Her sæst eitt valevni við tumlinum uppeftir sum sigur ”Vit fremja úrslit”. Hvat merkir tummilin? Kunnu øll siga og gera soleiðis við tummlinum? Hvør er persónurin á myndini? Kundi myndin verið frá eini handverkarabúð? Grundgevið og berið saman við myndir frá byggivinnuni. Hvør er útsøgnin í myndini? Trúgva tit útsøgnini? Gevið myndini karakter og grundgevið fyri støðumetinum.
Á hesari plakatini stendur ”Vit sum stuðla …”. Hvat merkir tað, og hvussu skal lesarin skilja hesi boð á eini valplakat? Grundið yvir munin at siga ”vit” og ”tit” á eini plakat. Hvør er munurin, um valevnið sigur vit ella tit, eg ella tú? Gevið karakter og grundgevið.
Meðan løgmaður ikki sæst í gøtumyndini 10 dagar fyri valið, so sæst hesin floksfelagin á einum risastórum veggi í miðbýnum, har nógv ferðsla er. Hví er myndin sett har? Hví er løgmaður, sum er formaður í sama flokki, ikki settur har í staðin? Greið frá myndini. Kundi hetta verið ein ítróttamynd? Hvønn týnding hevur ein persónsmynd á eini valplakat? Hvør er teksturin niðast á myndini? Í spegilinum sæst størsta bygging í miðbýnum, har Havnar Handverkarfelag byggir nýggj hús. Hevur tað týdning fyri staðsetingina av valplakatini? Hvør er útsøgnin? Gevið karakter og grundgevið.
Á hesari plakatini er einki fólk. Bara ein sloyfa, eitt C og eitt skrivað navn. Hví? Er hetta at undirmeta lesaran og veljaran? Greiði frá, grundgevið og takið støðu.
Her er sama valevni aftur við sloyfu, men nú soleiðis sum vit kenna sloyfuna frá føroyska tjóðbunanum. Hvør politikari er kendur fyri at brúka sloyfu? Bjóðar hetta valevni av, nú hon eisini brúkar sloyfu? Er tað mannligt ella kvinnuligt at brúka sloyfu? Kjakist um valevnið spælir uppá kynsleiklutir á plakatunum. Plakatirnar á niðaru myndin er settar við síðuna av eins stóru valplakatini hjá Sambandsvalevninum, sum sæst í uppgávu 8. Greiðið frá valplakatunum við sloyfuni og takið støðu til marknaðarføringina hjá hesum valevni. Takið støðu til stóru plakatirnar yvirhøvur, um tær munnu loysa seg í valdystinum, sæð í mun til hvat tær helst kosta, og hvussu mong fólk tær krevja at verða settar upp og tiknar niður. Gevið karakter fyri samlaða avrikið fyri hesa júst marknaðarføring við sloyfuni í almenna rúminum.
Her er bara ein bókstavur, sum varð settur upp um alt landið, so skjótt løgtingsvalið varð kunngjørt. Greið frá liti og hvønn flokk, bókstavurin umboðar. Greið frá effektini av hesum marknaðarføringsátaki, sum fevnir um allar pallar og er í so góðari tíð, at øll fáa stundir at lesa í einum bóklingi, sum er borin í hvørt hús. Gevið karakter og grundgevið.
Her er ein valplakat í retro-stíli, sum bara sigur eitt navn og vísir eina karikaturtekning. Eingin flokkur er nevndur. Takið støðu til effektina av valplakatini sum lýsing. Er tað eitt endamál í sjálvum sær at skilja seg burturúr mongdini? Riggar tað altíð? Riggar tað í hesum føri? Gevið karakter og grundgevið.
Her er ein evarska lítil valplakat, sum er sett millum aðrar stórar. Hvør er valevnið? Er tað eitt endamál í sjálvum sær at skilja seg burtur úr mongdini? Riggar tað altíð? Riggar tað í hesum føri? Gevið karakter og grundgevið.
Kom víðari verður sagt við lesaran í rundkoyringini uppi á Hálsi í Havn. Hvat merkir tað? Hvønn møguleika hevur bilførarin ella fótgangarin at skilja, hvat valevnið vil siga og sannføra veljaran um? Skiftið orð um slogans á valplakatum. Gevið karakter og grundgevið.
Hvønn týdning hevur tað uniforma, tað, at alt er eins á valplakatunum hjá einum flokki? Hyggið at myndini og finnið allar teir grafisku líkleikar hjá hesum trimum valevnum. Eru tey øll líka kend í almenna rúminum? Hvønn týdning mann flokkurin halda, at tað hevur, at øll eru eins á plakatum. Eru tit samd í, at øll valevni skulu hava eins plakatir og pláss, tá tey føra seg fram á henda hátt? Vildu tit til dømis givið tí valevni, sum fekk flest atkvøður, størstu plaktina? Gevið plakatunum karakter og grundgevið.
Vit eru við húkin í Klaksvík. Hvat ímyndar húkurin og er hann á nakran hátt knýttur til henda stað? Á grøna bønum síggja vit fleiri valplakatir, sum eru ymsar í stødd og útsjónd. Heftið tykkum við valplakatina hjá Miðflokkinum (H). Hvat sæst beint undir bókstavinum á plakatini? Hvønn týdning hevur hetta fyribrigdi hjá eini siglandi tjóð? Hvønn súmbolskan týdning kann hetta fyribrigdið hava í politikki? Hvat fáa vit frá hesum flokki, um vit velja hann? Gevið karakter og grundgevið fyri hesi plakat, súmbolska málbrúkinum og samansetingini við húkinum á akkurát hesum stað.
Har, ið nógvar plakatir, talvur og uppsløg eru, kunnu vit tosa um grafiskan larm. Tað eru nógv boð, sum eru í luftini og vilja okkum eitthvørt. Felags fyri boðini er, at tey vilja ávirka okkum. Her sæst ein sirkusplakat omanfyri valplakatum hjá tveimum ymsum valevnum í Klaksvík og í Havn. Órógvar tað samskifti, at sirkus er í býnum? Tel, hvussu nógv skelti eru á myndini úr Havn.
Her sæst eitt valevni ovast á vegginum. Sama valevni sæst á bønum longst til høgru. Greið frá ymsu plakatunum av sama valevni. Hvørji frásøgusnildi brúkar valevni? Hvat hevur valevnið í munninum? Hvønn vegin hyggur valevnið? Kundi hetta verið filmsplakat eins væl og valplakat? Eigur munur at verða á eini plakat til undirhalds, og eini plakat, sum er gjørd til politisk val? Er munur á álvarseminum? Metið um, hvussu tað riggar í hesum føri, og gevið karakter við grundgeving.
At skilja seg úr mongdini er ein fortreyt fyri at verða sæddur, tá fólk skulu velja millum so mong valevni. Greiðið frá, hvussu hesin politikari hevur loyst uppgávuna um sjónligheit í politikki. Lesið myndina og tømið hann fyri súmbol, her hon stendur. Finni fram til hvør hevur gjørt myndina, hvør er valevni og um nakað knýti er til Klaksvík. Takið støðu til hvussu uppgávan er loyst og gevið karakter við grundgeving.
Bæði í Havn og í Klaksvík verða býarbussar brúktir at seta valplakatir á. Greiðið frá, hví og hvussu bussar av hesum slag eru áhugaverdir hjá valevnum at brúka. Hvat kunnu bussar brúkast til, sum ikki ber til á veggum og talvum?
Her er ein valplakat, sum er so stór, at hon fyllir ein heilan húsavegg, hóast einki vallyfti er at lesa. Greið frá, um støddin ger munin, tá um valplakatir ræður. Eru aðrar plakatir, skelti ella talvur, sum órógva akkurát hesa valplakatina? Kundi hon havt verið minni, uttan at mist nakað av boðskapinum? Hvat kundi hent, um valplakatin bara fylti helvtina av hesum vegginum? Tak støðu til, um plakatin spælir væl upp móti fjallinum í baksýni. Gevið plakatini karakter við grundgeving.
Her er aftur ein heilur húsveggur brúktur til eitt valevni, men á ein annan hátt enn omanfyri. Hvussu nógvar plakatir eru brúktar? Hvat siga plakatirnar, so sum tær eru settar á veggin? Hvørji eru lyftini hjá hesum valevni? Berið saman við plakatina omanfyri. Gevið hesum plakatunum karakter við grundgeving.
Pylsuvognurin er ein av mongu savningarstøðunum í flestu býum. Greiðið frá, hvat sæst undir hesum diskinum, tá tú keypir tær pylsu. Hvør er boðskapurin? Takið støðu til, um nakað mark eigur at verða millum undirhald og álvara, tá vit tosa um løgtingsval, og at tryggja fólkaræðið. Er tað kanska akkurát í túninum við pylsuvognin at vit finna fólksins røttu rødd? Kannið hugtakið fólksins rødd og hvussu tað verður brúkt í miðlum. Gevið karakater fyri staðin, sum hesar valplakatir eru settar á og grundgevið.
Valplakatir verða settar har, sum mesta ferðslan er. Her er mynd av rundkoyring í Klaksvík. Kunnu tílík uppsløg órógva ferðsluna og verða orsøk til óhapp og skaða? Skal tað verða bannað at seta valplakatir so tætt við ferðslu? Um valplaktir sleppa at standa her, hví kunnu handilslýsingar ikki eisini sleppa at standa her? Takið støð til spurningin um ferðslutrygd, har sum nógvar og ágangandi plaktir eru.
Her sæst eitt valevni til løgtingsvalið í 2015, sum er sett á eina tasku. Takið støðu til henda nýggja lýsingamiðilin og metið, um tað kann verða trendy og smart, at seta eitt valevni til Føroya løgting á eina tasku. Kann tað flyta atkvøður? Ella kann tað verða óvirðiligt fyri eitt valevni, at verða sett á eina tasku, sum alt kann koyrast í? Skal nakað mark verða í almenna rúminum fyri, hvønn miðil eitt valevni kann brúka, ella skal tað júst verða frítt fyri, at brúka allar tøkar miðlar at lýsa eitt valevni? Hvussu nógvar miðlar hava tit varnast, at valevni hava brúkt, til hetta løgtingsvalið? Skiftið at enda orð um taskuna sum brúkslut í húsarhaldinum og skúlagongdini. Kann taskan brúkast eftir at løgtingsvalið er av?
Myndir og tekstur: Birgir Kruse
Myndir úr Klaksvík: Tóra við Keldu


text:
Drama í borðtennishøllini eftir klagu frá Jersey
Enn er eingin dystur byrjaður í borðtennishøllini. Jersey hevur sent klagu inn um útrokningarháttin í bólkaspælinum í liðkappingini. Tey siga, at Jersey átti at spæla hálvfinalu og ikki Grønland. Sera óheppið, tí Grønland vann hálvfinaluna og stendur til at vinna gull ella silvur.
Týðandi fólk hava stungið høvdini saman og viðgera í løtuni klaguna. Um Jersey fær viðhald mugu nógvir dystir leikast av nýggjum. Eingin veit hvat fer at henda.
Júst Jersey, hildu vit, varð okkara mótstøðulið kl. 10.00. Nú er kl. 1020 og øll bíða.
Uha-uha.


text:
Føroyar endaðu á sætta plássi í liðkappingini
Jersey vann loksins dystin um fimta plássið. Vit bardust væl og leingi, men máttu loksins leggja kongin.
Eyðun tapti annan dystin 0-3 og hin 1-3. Mótstøðan var ov sterk.
Henrietta vann ein spennandi dyst 3-2. Eitt sett endaði 14-12 og eitt annað 13-11, so her var talan um ein javnan og spennandi dyst.
Pætur tapti sín dyst 3-0.
Durita og Henrietta vunnu sín dyst 3-0.
Henrietta og Pætur taptu blandaða tvímansleikin 0-3.
Seinasti dysturin hjá Pæturi varð ikki spældur, tí dysturin longu var avgjørdur.
4-2 til Jersey.
Eitt sætta pláss í liðkappingini er góðtikið, tá havt verður í huga at vit hava eitt ungt og óroynt lið á fleiri plássum. Sama plasering, sum á Jersey 2015.


text:
Grágás
Grágás (frøðiheiti - Anser anser) er ein prúður og bæriligur fuglur, grásprøklut á liti. Nevið - ja, ikki er gott at vita, hví bøkur siga tað vera reytt ella gulligt-reytt, tí tað er gult á teimum, ið her síggjast. Føturnir eru bleikreyðir. Tær eiga víða um Norðurevropa og Asia. Móti vetri flyta tær suður í lýggjari lond. Um várið síggja vit tær flúgva í flokkum norðureftir. Ein flýgur fyrst, og so hinar sum tvær strikur aftur úr henni, so flokkurin verður sum ein kíli at síggja. Tá fær hvør lívd av tí, sum undan henni er, so hetta lættir um flogið. Hin fyrsta hevur tað stravnast, og tí skiftast tær títt um at vera fyrstar, so at kílin ofta verður til eitt W. Tær eru á veg til Íslands. Har eiga tær víða um, nærindis tjørnum og vøtnum.
Varnar eru tær altíð; reiðrið fáa tær sær har, sum tað er ringt at finna og ilt at koma at; og meðan bøgan ger tað, situr steggin nakað frá og skimast væl uttanum. Tá ið ungarnir eru nakað vaksnir, fara tey at teimum stóru vøtnunum, hvørt hýski fyri seg; og hugnaligt er at síggja tey: fyrst gongur mamman, so ungarnir og aftast pápin; hann lyftir høvdið høgt og hyggur allar vegir, um vandi skuldi verið á ferð. Móti heysti fara tær suður aftur, og tá hvíla tær seg stundum nakað her í Føroyum og fáa sær gras at bíta. Ikki sjáldan koma tær í bøin, men tær halda seg væl burtur frá gørðunum og øðrum, sum fólk kann fjala seg undir.
Inntil minni enn stórthundrað (120) ár herfyri (uml. 1830) áttu grágæs í Føroyum so væl sum aðrastaðni. Eina mest mundu tær vera í Vágum, uttan um og millum bæði tey stóru vøtnini. Nakað av ungunum varð beinskert og tikið á hvørjum ári, tó ikki meir enn so, at skipanin stóð við. Men um syftunsøku1), tá ungunum leið væl ímóti at vera floygdir, vórðu tær gomlu fjaðursárar, so tær sluppu ikki á flog. Tey bjargaðu sær tá úti á vøtnunum. Men so tóku "teir stóru" í Havn sær fyri at koma við bátum og soldátum vestur í Vágar um hesa tíðina. Teir fóru á vatnið og tóku bæði ungt og gamalt. Tá doyði grágásin út í Vágum. Tað hoyrist, at einstakar nú í hesum seinnu árunum eru aftur farnar at eiga í tveimum ella trimum støðum í Føroyum; teir, ið vita reiðrini, vilja dylja fyri, hvar tey eru, og tað gera teir beint.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Sjúkrahúsbrekka 37, 800 Tvøroyri
Signar P. Dam: 37 15 85
Arnhold Jensen/vikarar: 37 15 60
Fax 37 18 95
tvoroyri@kl.fo (GG! Telduposturin kann brúkast til samskifti við læknamiðstøðina, ikki til bílegging av viðtalutíðum ella heilivági, ei heldur til viðtalu yvir teldupost)
Í læknamiðstøðini á Tvøroyri eru tvey kommunulæknastørv. Annað er sett við Signar P. Dam, hitt er í løtuni sett við skiftandi vikarum. Tað ber til at síggja hvør vikarur er í løtuni undir "Starvsfólk".
Á læknamiðstøðini eru tveir viðtaluhættir.
Viðtala eftir avtalu: Man ringir inn og fær eina tíð.
Opin viðtala: Man kemur í læknaviðtaluna millum 9-11, síðani fær man viðtalu eftir tørni. Læknin arbeiðir, til hann hevur avgreitt allar viðtalurnar.
Hevur tú tørv á hjálp eftir kl. 16 ber til at ringja til kommunulæknavaktina á
1870
Hevur tú tørv á bráðfeingis hjálp, ring so á
112


text:
Filmurin er um okkara saltfiskalínuskip og tess manningar í tíðarskeiðinum frá 1956 til dagin í dag. Tó einamest tíðarskeiðið 1956 – 1994.
Hetta er tíðin har føroyingar fara frá gomlu træskipunum “sluppunum” til nýggj smíðað stálskip, sum byrjaðu at koma í 1957. Hesi skip fóru longu leiðina vestur um hav til Grønlands og Nýfoundlands á nýggjar fiskileiðir. Gomlu víkingaleiðina.
Hetta var tíðin, har ungir dreingir fóru til skips 14 ára gamlir og vóru burturi í 4 til 6 mánaðar. Filmurin er um línumennirnar við teirra persónligu søgum og frásagnum. Filmurin lýsir væl hesa tíðina, lívið umborð og tá teir komu inn í fremmandar havnir langt, langt frá Føroyum. Teir siga erliga frá lívinum, tá teir vóru inni í Nýfoundlandi – á vertshúsum teir flestu, tó onkur í kirkju og í onkrum guðshúsi. Hetta var tíðin, tá teir tóku countrytónleikin við sær heim til Føroya. Filmurin vísur væl lívið heima í Føroyum hetta tíðarskeiðið, úr Hattarvík og suður til Vágs. Tíðin tá teir koma heim og eru heima. Tordu mangan ikki at hyggja uppá fólk.
Hesir menn keyptu tey sonevndu 8 mm filmstólini í Grønlandi og í Ný Foundlandi. Tí finst ein ørgrynna av filmsupptøkum frá hesum túrunum og lívinum heima.
Filmurin verður sýndur í SALT leygarkvøldið 14. apríl kl. 19:00. Atgongumerki eru til keyps á atgongumerki.fo, Tangabúðini á Tvøroyri og í kioskini á Torginum í Vági.


text:
Strentingur (kombikkættin)
Spinachia spinachia (Linné, 1758)
Stødd: Strentingur verður upp í 22 cm langur. Undir Føroyum verður hann neyvan størri enn 16,5 cm.
Dýpi: Strentingur er inni við land, í taranum.
Litur: Eftir umstøðunum er hann brúnligur ella grønligur. Dimmar tvørstrikur eftir síðunum. Hann er grønhvítur undir búkinum.
Teinar: R1 XIV-XVI; R2 7(6-8); G 7 (6-8); U 10.
Lýsing: Strentingur er langur og klænur, tjúkkastur við gotið. Frá eygunum út í gronina er umleið tað sama sum hæddin á kroppinum, har hann er hægstur. Gotfjøðurin situr mest sum beint undir ryggfjøðurini, og fjaðrarnar eru nærum eins til støddar. Sporlið er heilt klænt og endar í einum lítlum, avrundaðum sterti. Á bakinum eru 14-17 týðiligir og spískir píkar frá ryggfjøðurini fram móti nakkanum. Ein píkur er beint framman fyri gotfjøðurina, og búkfjaðrarnar eru smáar og hava ein lítlan pík. Høvdið er langt og spískt. Kjafturin er lítil, upprendur. Hann hevur undirbit. Ein „kjølur“ er mitt eftir bakinum og ein á hvørji lið, og tí er hann í tvørskurði nærum fimmkantaður.
Eyðkenni: Nógvu píkarnir á bakinum og langa kropsskapið.
Týdningur: Strentingur hevur ikki vinnuligan týdning.
da: Tangsnarre, en: Fifteenspined stickleback, fr: Epinoche de mer, no: Tangstikling, tý: Seestichling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Nálafiskar Gasterosteiformes
Í nálafiskahópinum eru 11 ættir, ið hava 71 slektir og 278 sløg.
Undir Føroyum eru 2 ættir, ið hava 5 slektir og 5 sløg:
Hesin hópurin hevur mest smáar fiskar, onkur verður tó upp í 65 cm til longdar. Flestu eru nakað klænir og onkur nakað bøllutur.
Summir hava píkar í ryggfjaðrunum, og á nøkrum eru búkfjaðrarnar vorðnar til píkar. Onkur sløg hava ikki uggafjaðrar ella búkfjaðrar.
Teir hava ikki roðslu, men eru partvíst klæddir við beinplátum.
Teir liva bæði í feskvatni, blandingsvatni og saltvatni, har teir eisini gýta. Hóast smáir, og við lítlari kroppsvekt, so eru teir ofta langt til havs. Teir liva í Atlantshavinum, Kyrrahavinum og Indiahavinum.


text:
Í hesi bók verður samvirkisnám sett saman við nógvum pørtum úr floksleiðslu, m.a. hvussu tú skipar og stuðlar læritilgongdirnar hjá næmingunum og ger tær tilelvandi, og hvussu tú fært fyrimunir av at leggja dent á ítøkilig øki sum innrættan av flokshøli, eina greiða dagsskrá, nógv virksisfýsni og tilvitað/ur gera næmingabólkar.
Í bókini eru nógvar venjingar, ið kunnu brúkast á øllum floksstigum í skúlanum. Í venjingunum kanst tú arbeiða og venja bæði fakligar og sosialar partar – ofta samstundis. Kapitlarnir í bókini umrøða evni sum eitt nú felagsskap, floksleiðslu, inklusión, sosialar førleikar, foreldrasamstarv og toymissamstarv – alt við samvirkisnámsháttum.
Samvirkisnám og floksleiðsla er ein arbeiðsbók, og her eru nógvar venjingarsíður til bæði lærara, næmingar og toymi.
Mette Stange er útbúgvin fólkaskúlalærari og hevur fleiri ára royndir við undirvísing. Hon hevur áður arbeitt sum námsfrøðiligur ráðgevi við denti á millum annað samvirkisnám og floksleiðslu. Hon er nú sjálvstøðugur ráðgevi í fyritøkuni MEBO-Consult.
Aðrar bøkur um Cooperative Learning frá Dafolo: Cooperative Learning i indskolingen (Hanne Vogelius Mikkelsen), Kooperativ læring i undervisningen (Margit Weidner), Kooperativ læring i klasseværelset (Wendy Jolliffe), Bedre møder med Cooperative Learning (Susanne Nygaard og Åse Bille Jensen) og Perspektiver på Cooperative Learning (ritstj. av Annette Hildebrand Jensen).


text:
Sverri Egholm
13.08.2017 - 17:04
Mentan > Mentan > Stevnur & festivalar
Summarfestivalurin er av fyri í ár, og fyriskipararnir eru væl nøgdir hóast regnvátan hósdag.
- Hetta er fyrstu ferð í fleiri ár, at vit kunnu gjøgnumføra festivalin og skránna júst, sum vit høvdu ætlað tað, sigur Erik Biskopstø við Kringvarpið í dag.
Tað var hósdagurin, sum var tann keðiligi, tá tað umræður veður. Tað regnaði allan dagin og alt kvøldið. Men hóast tað, so vóru sera nógv fólk til høvuðsnavnið hetta kvøldið, Lukas Graham.
- Útgerðin bleiv vát, men hon bleiv fønað og turkað, og so kundi man koyra víðari, sigur Erik Biskopstøð.
Í gjárkvøldið var stóra konsertin við Toto, sum í ár var stóra høvuðsnavnið. Fílst hevur verið á, at ljóðið kundi verið harðaði og at heimskendi bólkurin ikki megnaði at fanga fjøldina.
- Kanska onkur heldur, at ljóðið kundi verið harðari, men tað er helst ein smaksak. Ljóðið bleiv harðari sum konsertin leið og tað er ofta soleiðis teir útlendskir bólkarnir gera, greiðir Erik Biskopstø frá.
- Ofta byrja útlendsku bólkarnir varliga og hava ikki so hart frá byrjan.
Tað hevur verið eitt sindur av kritikki av landsins størsta festivali, sum í ár bara hevði trý útlendsk nøvn. Men Erik Biskopstø sigur, at tá man hevur so stóran pall snýr tað seg um at hava stórar konsertir heldur enn fleiri smærri.
Les eisini: Vakrasta stað í heiminum kókaði til Toto - partvís
Sí eisini: Myndir: Leygarkvøld á Summarfestivalinum 2017


text:
312 milliónir europearar raktir av ókendari sjúku
Talan er um ókendu sjúkuna elektro-ovurviðkvæmi, har rakti persónurin fær ávís sjúkueyðkenni av at uppihalda sær í øki við tráðleysum internetið (Wi-Fi) ella av at tosa í fartelefon. Sjúkueyðkennini eru m.a. høvuðpína, óregluligur hjartasláttur og húðútslett.
Tølini eru grundað á spurnarkanningar úr fleiri europeiskum londum. 3% hava álvarslig sjúkueyðkenni og mugu taka serlig atlit í gerandisdegnum, fyri at sleppa undan at verða sjúk. Hini, sum hava mild sjúkueykenni, telja upp í 35 % av fólkatalinum. Sjúkueyðkennini her eru t.d. pína í oyranum, tá tosað verður leingi í tráleysari telefon.
Framrokningar hjá Hallberg og Oberfield, siga, at í 2017 fer helvtin(!) av øllum fólki, at líða av elektro-ovurviðkvæmi, eisini nevnt Electro Hyper Sensivity (EHS).
Føroyingar líða eisini av hesi ‘nýggju’ sjúku. Men hóast sjúkan er rættiliga ókend millum fólk, so er hon kend helt aftur til ár 1900, tá kaðalfólk og telefonumstillarar fingu eina óskiljandi sjúku.
Tey fingu ólag á nervalagið, drógust við tunglyndi, ógvusligan angist, møði og krampar.
Í 1950’unum, tá mannaskaptar mikrobylgjur sóu dagsins ljós, byrjaðu radar-operatørar, at fáa somu sjúkueyðkenni. Norska Gro Harlem-Brundtland er allarhelst kendasti persónurin við hesi líðing og hon hevur fleiri ferð alment greitt frá, hvussu hetta ávirkar hennara gerandisdag.
Les eisini: Gro Harlem Brundtland: »Sleppi mær undan at tosa í fartelefon«
PS: Hevur tú elektro-ovurviðkvæmi? Uppdateraða vegleiðingin frá europeiskum serfrøðingum um fyribyrging, sjúkugreinan og viðgerð av elektro-ovurviðkvæmi, er tíverri ikki tøk í løtuni. Men ein rímiliga góð síða er EletricSense. Tað er neyðugt at taka hesi sjúkueyðkenni í álvara og seta tiltøk í verk, so støðan ikki gerst verri.
Tú ert altíð vælkomin at skriva ella ringja til okkara.
Keldur: Dr. Magda Havas


text:
Orð: Poul F. Joensen
Tungt falla kann, tá gamal fer
av elli, troyttur, burt úr verð,
tó at tað so má vera.
Men tíggju ferðir tyngri, tá
hin ungi legst á deyðastrá,
er sorgina at bera.
Hvør meta móðurhjartað kann,
tá barnið sítt hon síggja man
í deyðans beiska vanda.
Tað bønar: mamma, hjálp tú mær !
Tað tyngsta sorg í heimi var
tá hjálparleys at standa.
Tú sum ein Harrans eingil var,
sum okkum fragd og ugga bar,
so meinaleysur, kátur.
Vár vón um ljósan lívsins veg
hon hvarv, og sárt vit sakna teg,
tín leik og hjartans látur.
Í Himnahøll í dýrdarskrúð,
skal lítli, kæri, góði tú
í ævum heimstað eiga.
Við hørpuslátt og fragdarlag
Guðs einglar sjálvan jóladag
teg til Guðs trónu leiða.
Farvæl, Guðs signing fylgi tær,
so stutt og tung tín lívsleið varð,
men nú er stríðið liðið.
Tú slapp frá synd og sorg í verð.
Guð troysti hvønn, ið saknið ber.
Og hvíl í Harrans friði.


text:
Skrivað hevur Rannvá Dahl Hanusson
Blank er ein nýggj sjónvarpsseria frá NRK og er næstan eitt slag av framhaldi av Skam. Serian hevur sama stíl sum Skam, men persónarnir eru nýggir. Hon fylgir 19 ára gomlu Ellu og snýr seg um lívið aftaná student.
Blank hevur líkasum Skam eina heimasíðu, og alt er bygt sum eitt langt feed, sum mann kann scrolla gjøgnum. Hvønn dag verður okkurt postað út. Tað kann vera eitt stutt videobrot, instapost ella partar av messenger ella SMS samrøðum. Aftaná hvørja viku verða brotini samlað saman til ein part, um mann ynskir at síggja alt í einum.
Røðin byrjaði 14. apríl 2018 uttan at nakar visti av. Mann verður blakaður í lívið hjá Ellu. Tað fyrsta postið er ein SMS samrøða millum Ellu og sjeikin, Mats.
Hevur tú ikki sæð Blank enn? Í seriuni eru fleiri persónar, og tað kann vera ringt at fylgja við. Vit geva tær eitt yvirlit av persónunum, sum eru verdir at kenna.
Høvuðspersónurin er 19 ára gamla Ella úr Bergen, sum býr saman við vinkonuni Susanne í Oslo. Hon er liðug í student og hevur tikið eitt fríár, sum hon hevur brúkt til at arbeiða í “Plantasjen”. Ella veit ikki, hvat hon vil í lívinum og er púra "blank".
Hon vil gjarna byrja at lesa, men veit ikki hvat, og knappliga er freistin at søkja farin. Ella er í krisa, tí hon vil ikki hava eitt sabbat ár aftrat. Sjeikurin hjá henni, Mats, biður hana koma við til India at ferðast, og hon gevur honum eitt hálvhjartað ja. Men tað er ivasamt, um hon fer við ella ikki.
Fylg Ellu á instagram sum @ellamidjo
Ella býr saman við vinkonuni Susanne. Hon kemur eisini frá Bergen og er ein frísk typa. Hon ætlar sær at gera sína egnu matstovu.
Susanne dámar væl at ganga í býnum og roynir ofta at lokka Ellu at koma við henni út. Hon hevur ongan sjeik og brúkar nógv Tinder, har hon leitar eftir dreingjum. Í fyrsta videobrotinum eru Ella og Susanne í einum balli hjá einum dreingi, sum Ella hevur møtt og skorað á Tinder.
Fylg Susanne á insta sum @sus_ogdus
Sjeikurin hjá Ellu er Mats. Hann er framligur og er mótsetningur av Ellu, sum er ein róligari persónur. Mats gongur á universiteti og er í holt við at skriva eina stóra uppgávu.
Hann er góður við Ellu, men tað virkar sum, at hann ikki altíð skilir hana og hennara støðu. Hann sær til dømis ikki, at Ella er ikki heilt við uppá at fara til India.
Útfrá location á hansara insta postum, kunnu vit gita, at hann lesur á “Det samfunnsvitenskapelige fakultet – Universitetet i Oslo”.
Insta brúkarin hjá honum er stuttligur. Í hansara biografi stendur:
Mats er í einum jarnhjálmi á teimum flestu myndunum. Fylg Mats á insta sum @guttenogjernkjempen
Ein mystiskur fýrur, sum eingin veit nakað um. Har er einki at finna um hann á facebook. Instagram brúkarin er privatur, hann hevur onga profilmynd ella followers og hann followar fáum fólkum. Instagram brúkarin eitur @simen_molstad
Simen hevur stutt síðani fingið arbeiði á “Plantasjen”, har Ella arbeiðir. Ella er óvanliga forvitin og hugtikin av Simen og tað sær út til, at okkurt fer at henda millum tey bæði. Verða tey vinir? Ella kanska okkurt meira?
Vert er eisini at nevna Guro, Parsa, Aref og Ragnar. Aref er leiðari á “Plantasjen”, og Ragnar er stuttligi vinmaðurin hjá Ellu á arbeiðinum. Fylg Ragnar á insta sum @ragster300 og hoyr hann syngja solo.
Guro og Parsa eru vinfólk hjá Mats. Í byrjanini av sesongini eru tey saman, men fara frá hvørjum øðrum. Parsa skal eisini við til India at ferðast.
Fylg Guro á instagram brúkaranum @guronordlie


text:
Á heysti í 2016 tók Elduvíkar Bygdar- og fornminnisfelag avgerð um at skipa nevnd, ið skuldi fara undir at varðveita søgnina um marmennilin. Í nevndina vórðu valdir Rasmus N. Hansen, Dánial Martin Hansen og Rodmundur Nielsen.
Nevndin fór til verka á heysti 2016, og var fyrsta takið at fáa listarmann at átaka sær uppgávuna at gera eina standmynd, ið lýsir søgnina um marmennilin. Tíðliga í 2017 játtaði Hans Pauli Olsen at gera standmyndina, sum skal stoypast úr bronsu við einum sokkli úr basalti ella granitti. Á sumri í 2017 kom Hans Pauli við einum sera spennandi hugskoti, sum spakuliga er við at menna seg til tað, sum fer at gerast endaliga úrslitið.
Táið mentanarvika varð hildin í Runavíkar kommunu fyri kortum skipaði fyriskipanarnevndin fyri framløgufundi í Elduvíkar kirkju. Høgni Kastalag frá Fuglark hevur í samráð við listarmannin gjørt uppskot um hvussu kringumstøðurnar skulu vera í økinum, har sum standmyndin skal standa, og hann greiddi frá hesum partinum av ætlanini. Hans Pauli tosaði um sjálvt listarverkið og Rodmundur Nielsen greiddi frá tí skipanarliga partinum av málinum.
Nevndin sigur á heimasíðuni www.marmennilin.fo, at ætlanin er mett at kosta áleið trýfjerðingsmillión krónur. Nevndin er farin undir at savna pening inn til verkætlanina, og higartil hava fleiri stuðlar latið fæ til Marmennilin. Runavíkar kommuna hevur samtykt at taka lut í lendisarbeiðnum, og hevur heitt á kommunugartnaran Búgva Róin og Ejin Olsen á Teknisku deild um at røkja samskiftið við fyriskipanarnevndina.
Mánamorgunin vitjaði nevndin (myndin) Runavíkar kommunu, og sum skilst kann væntast, at gongst sum ætlað, kann vera komið á mál um eitt ár ella so.
Fyriskipararnir siga, at til ber at stuðla ætlanini á kontu no. 6460-5769029 í Bank Nordik.